title: Shatter Me

text: Shatter Me on yhdysvaltalaisviulisti Lindsey Stirlingin toinen studioalbumi. Se julkaistiin digitaalisesti ladattavana ITunesissa 29. huhtikuuta 2014 sekä CD-levynä saman vuoden toukokuussa. Albumilta julkaistiin singlenä kappaleet "Beyond the Veil", "Shatter Me", "Master of Tides" ja "Take Flight".


title: Arethas Kesarealainen

text: Arethas Kesarealainen (Caesarealainen) (; n. 860–932) oli bysanttilainen teologi ja filosofi. Hän oli kotoisin Patraksesta ja toimi Kesarean (Caesarean) piispana Kappadokiassa. Hänen voidaan nähdä edustavan "ensimmäistä bysanttilaista renessanssia", jolloin kiinnostus antiikin kirjallisuuteen kasvoi uudelleen.


title: Arethas Kesarealainen

text: Arethas oli Fotioksen oppilas. Hän kirjoitti kommentaareja antiikin kreikkalaisten kirjailijoiden, kuten Platonin, Aristoteleen (mm. "Kategoriat"), Lukianoksen ja Porfyrioksen (mm. "Isagoge"), teoksista sekä tuotti uusia käsikirjoituksia antiikin aikaisista teksteistä. Muun muassa Patmoksella säilynyt tunnettu Platonin teosten käsikirjoitus "Codex Clarkianus" kopioitiin Arethaan toimeksiannosta. Näin Arethas on ollut merkittävässä roolissa antiikin kirjallisuuden välittämisessä nykyaikaan.


title: Arethas Kesarealainen

text: Arethas kirjoitti myös useita Raamatun kirjojen kommentaareja, joihin lukeutuu muun muassa vanhin säilynyt kreikankielinen "Johanneksen ilmestyksen" eli "Ilmestyskirjan" kommentaari.


title: Leon Matemaatikko

text: Leon Matemaatikko ( tai , "Leōn ho Mathēmatikos" tai "Filosofos"; n. 790–869) oli bysanttilainen filosofi ja loogikko. Hän oli aikansa merkittävin oppinut Bysantin valtakunnassa ja ajan "bysanttilaisen renessanssin" merkittävimpiä edustajia.


title: Leon Matemaatikko

text: Leon oli kotoisin Thessaliasta ja toimi Thessalonikin arkkipiispana. Myöhemmin hänestä tuli Konstantinopolissa toimineen Magnauran koulun johtaja. Magnaurassa hän opetti muun muassa aristoteelista logiikkaa. Leon oli oppinut monilla aloilla. Hän kirjoitti muun muassa matematiikasta, tähtitieteestä ja lääketieteestä. Tieteellisten teosten lisäksi hän kirjoitti myös runoutta. Leonin teoksista on säilynyt vain joitakin kommentteja Platonin teosten käsikirjoitusten ohessa.


title: Zindagi Na Milegi Dobara

text: Zindagi Na Milegi Dobara (suomeksi ”Elämä ei tule toistumaan”) on vuonna 2011 ilmestynyt intialainen hindinkielinen draamakomediaelokuva, jonka on ohjannut Zoya Akhtar. Pääosia näyttelevät Hrithik Roshan, Abhay Deol, Farhan Akhtar, Katrina Kaif, Kalki Koechlin ja Ariadna Cabrol. Elokuvaa kuvattiin Espanjassa, Intiassa, Egyptissä ja Britanniassa.


title: Zindagi Na Milegi Dobara

text: Elokuva kertoo kolmen miehen ystäväporukasta, joka päättää toteuttaa unelmalomansa yhden heistä mentyä kihloihin.


title: Zindagi Na Milegi Dobara

text: "Zindagi Na Milegi Dobara" oli yleisö- ja arvostelumenestys. Box Office India julisti sen ”hitiksi”. Elokuva esitettiin Suomessa Rakkautta ja anarkiaa -elokuvafestivaaleilla.


title: Zindagi Na Milegi Dobara

text: "Zindagi Na Milegi Dobara" voitti kaksi National Film Awards -palkintoa, parhaasta äänityksestä ja koreografiasta. Se voitti useita palkintoja myös alueellisissa palkintogaaloissa, pääasiassa parhaan elokuvan ja ohjauksen kategorioissa. Näihin kuuluivat Filmfare Awards, Stardust Awards, Zee Cine Awards, International Indian Film Academy Awards, Screen Awards, Apsara Film & Television Producers Guild Awards ja Asian Film Awards.


title: The Sims 3: Yliopistoelämää

text: The Sims 3: Yliopistoelämää ("The Sims 3: University") on Suomessa 5. maaliskuuta 2013 julkaistu, järjestyksessään yhdeksäs lisäosa "The Sims 3" -simulaatiopeliin.


title: The Sims 3: Yliopistoelämää

text: Pelissä pelaajat voivat lähettää siminsä opiskelemaan yliopistoon. Yliopistossa voi opiskella liiketaloutta, viestintää, taidetta, liikuntaa, tiedettä ja lääketiedettä sekä teknologiaa. Tutkinnon suorittamisen jälkeen sim aloittaa opiskelemansa alan työt korkeammalta tasolta ja paremmalla palkalla. Esimerkiksi arvosanalla 10 valmistunut sim pääsee välittömästi valitsemansa uran neljännelle tasolle ja palkka on 2,5-kertainen.


title: The Sims 3: Yliopistoelämää

text: Opiskelun ohella simit voivat uudessa yliopistoympäristössä flirttailla kokkobileissä, verkostoitua ja keilailla. Uudet uravalinnat ovat taidekriitikko, urheiluagentti ja videopelien kehittäjä. Pelissä voi kuolla välipala-automaatin alle jäämiseen ja mielenosoituksessa.


title: Liikunnan tuet

text: Liikunnan tuet tarkoittavat Suomessa ja tässä artikkelissa valtiovallan antamaa rahallista tukea urheilulle.


title: Liikunnan tuet

text: Perheet rahoittavat liikuntaa suoraan kahdella miljardilla eurolla vuodessa, kunnat 600-700 miljoonalla eurolla ja valtio 150 miljoonalla. Vuodesta 2001 vuoteen 2012 lasten liikunnan hinta on jopa kolminkertaistunut. Helsingin Sanomien mukaan seuratoiminnan kylkiäiset ovat tulleet liian kalliiksi paitsi perheille myös julkiselle sektorille.


title: Liikunnan tuet

text: Vuonna 2010 urheilusponsorointiin käytettiin 100 miljoonaa euroa, sitten hieman vähemmän. Jääkiekko sai tästä 20 %. Yritykset tukevat nyt mieluummin yhteiskuntavastuukohteita: lapsia, nuoria ja järjestöjä. Urheilun osuus sponsoroinnista oli 2012 enää 55 %. Mainonnan kokonaismäärästä käytettiin urheiluun 5 %, Ruotsissa 15 % ja Norjassa 16 %.


title: Liikunnan tuet

text: Opetus- ja kulttuuriministeriö tukee liikuntaa 130 miljoonalla eurolla (2010), josta 19 miljoonaa euroa on huippu-urheiluun käytettäviä veikkausvoittovaroja (valmennus, antidoping, koordinaatio ja urheilija-apurahat). Taiteen ja kulttuurin tuki on 384 miljoonaa ja nuorisotyön 59 miljoonaa euroa. Yli 60 % (huippu?)urheilijoista elää lähinnä opintotuella. Myös yritysten, kuntien, perheiden, viestimien ja katsojien tuki on tärkeää. Sponsorituki (huippu?)urheilijoille on 50 miljoonaa euroa.


title: Liikunnan tuet

text: Toimivia urheiluseuroja on arviolta 6000 - 9000 ja niiden vapaaehtoistyössä yli miljoona kansalaista.


title: Liikunnan tuet

text: Kunnat omistavat noin 70 % liikuntapaikoista. Kuntien liikuntapalvelut rahoitetaan veroin, asiakasmaksujen osuus on vähäinen.


title: Liikunnan tuet

text: Liikuntatieteellisen seuran tutkimuspäällikkö Teijo Pyykkösen mukaan Suomessa urheilujärjestöjen ja liikuntaa kansanterveyden edistäjänä painottavien välillä on voimakas ristiriita. Hallinto on pyrkinyt edistämään terveysliikuntaa mutta järjestöt ovat onnistuneet estämään tätä suurelta osin. Siksi Pyykkösen mielestä terveysliikunnan edistäminen tulisi siirtää opetus- ja kulttuuriministeriöltä sosiaali- ja terveysministeriölle. Kansanterveyttä painottaneet ovat syyttäneet järjestöjä siitä, että ne väittävät edistävänsä terveysliikuntaa mutta suosivatkin kilpaurheilua.


title: Baseballin Euroopan-mestaruuskilpailut 2014

text: Vuoden 2014 Baseballin Euroopan-mestaruuskilpailut on miesten kansainvälinen baseballturnaus Tšekissä ja Saksassa. Turnaus pelattiin 12.-21. syyskuuta ja pelipaikkoina toimivat Tšekissä Ostrava, Trebic ja Brno sekä Saksassa Regensburg.


text: Kymmenen parasta joukkuetta vuoden 2012 kilpailuista selviytyi suoraan turnaukseen.


text: 12 joukkuetta pelasi B-sarjan turnauksissa 22.-27. heinäkuuta 2013. Iso-Britannia (11. vuonna 2012) ja Venäjä (12. vuonna 2012) selvisivät EM-turnaukseen.


text: Alankomaiden ja Tšekin välinen ottelu keskeytyi sateen takia. Iso-Britannian ja Ranskan välisessä kamppailussa siirryttiin jatkovuoropariin tilanteessa 4–4. Yläindeksi tuloksen perässä ilmoittaa pelattujen vuoroparien määrän silloin kun se poikkeaa normaalista yhdeksästä. Ottelu keskeytetään, kun joukkue johtaa vähintään 10 juoksulla vuoroparin täyttyessä.


text: Lohkojen kolme parasta pelaavat ylemmässä jatkosarjassa (lohko C). Alkulohkojen neljänsiksi sijoittuneet pelaavat ottelun sijoista 7–8 ja lohkojen kaksi heikointa pelaavat alemmassa jatkosarjassa (lohko D). Alkulohkossa toisensa kohdanneet joukkueet eivät kohtaa uudelleen jatkosarjassa, vaan niiden keskinäisen ottelun tulos seuraa mukana jatkosarjan taulukkoon. C lohkon kaksi parasta pelaavat loppuottelussa.


text:
Euroopan mestari 2014
21. mestaruus


title: Pohjola Rakennus

text: Pohjola Rakennus Oy on vuonna 1989 perustettu suomalainen kiinteistökehitys-, infra- ja rakennusalan konserni. Perheyritys tunnettiin Rakennustoimisto Pohjola Oy:nä vuoteen 2013 saakka, jolloin nimi vaihtui Pohjola Rakennus Oy:ksi. Yhtiön toimitusjohtajana on toiminut sen perustamisesta lähtien Juha Metsälä, joka on myös Pohjola Rakennuksen perustaja. Vuonna 2018 Pohjola Rakennus aloitti rakentamisen tytäryhtiöiden fuusioimisen Pohjola Rakennus Oy Suomeksi.


title: Pohjola Rakennus

text: Pohjola Rakennus Oy:n hallituksen puheenjohtajana toimii rakennusneuvos Jukka Terhonen ja varapuheenjohtajana DI Juha Metsälä. Muut jäsenet ovat Sponda Oyj:n toimitusjohtaja Kari Inkinen, Eläkevakuutusyhtiö Eteran entinen toimitusjohtaja Hannu Tarkkonen, Sato Oyj:n entinen toimitusjohtaja Erkka Valkila ja Nokian Renkaat Oyj:n entinen toimitusjohtaja, vuorineuvos Kim Gran. Hallitus palkittiin hyvästä hallitustyöstä Hallituspartnerit ry:n Kultaisella Nuijalla vuonna 2015.


title: Pohjola Rakennus

text: Pohjola Rakennus Oy Suomi on organisoitu palvelualueittain asiakkuuksiin, hankekehitykseen ja tuotantoon. Asiakkuusjohtajana toimii varatoimitusjohtaja Miika Oksanen, tuotantojohtajana Tomi Jukola ja hankekehitysjohtajana Ilkka Alvoittu. Yhdessä Juha Metsälän kanssa he muodostavat Pohjola Rakennus Oy Suomen johtoryhmän.


title: Pohjola Rakennus

text: Pohjola Rakennus Oy Suomi on kohtuuhintaisten asuntojen rakentamiseen keskittynyt rakennusliike. Yhtiö rakentaa vuosittain yli 2000 asuntoa sekä toimitilakohteita, teollisuus- ja tuotantotiloja, pysäköintilaitoksia ja julkisia rakennuksia Pirkanmaalle,Uudellemaalle, Länsi-Suomeen, Itä-Suomeen, Jyväskylään ja Hämeenlinnan seudulle.


title: Pohjola Rakennus

text: Yhtiön liikevaihto oli vuonna 2014 noin 85,2 miljoonaa euroa, vuonna 2015 noin 126 miljoonaa euroa, vuonna 2016 noin 191 miljoonaa euroa ja vuonna 2017 noin 264 miljoonaa euroa. Konserni työllistää yhteensä yli 3000 henkilöä, joista omaa henkilökuntaa on noin 250.


title: Pohjola Rakennus

text: Pohjola Rakennus on kehittänyt senioriasumiseen oman Eloisa-konseptin, jolla se pyrkii ylläpitämään senioriväestön toimintakykyä ja kotona asumisen mahdollisuuksia. Eloisa-kodit ovat omistus- ja vuokra-asuntoja, joiden rakentamisen lähtökohtana ovat ikäihmisten asumisen arkea helpottavat sekä turvallisuutta, yhteisöllisyyttä ja esteettömyyttä edistävät ratkaisut.


title: Pohjola Rakennus

text: Pohjola Rakennuksella on RALA-pätevyys.


title: Pohjola Rakennus

text: Rakennustoimisto Pohjolan tarina alkoi 1980-luvun lopulla, jolloin isot rakentajat olivat taantumassa. Nykyinen konsernijohtaja Juha Metsälä perusti Rakennustoimisto Pohjola Oy:n yhtiökumppaninsa kanssa vuonna 1989.


title: Pohjola Rakennus

text: 1990-luvulla Rakennustoimisto Pohjola aloitti ensimmäisten rakennusyhtiöiden joukossa Suomessa projektiurakoinnin, jossa rakennushanke jaettiin useisiin hankinta- ja urakkavaiheisiin. Yhtiö alkoi myös ostaa tontteja ja myydä talokokonaisuuksia rakennuttajille.


title: Pohjola Rakennus

text: Vuoteen 1995 mennessä yhtiö oli jo alan kannattavimpien yritysten joukossa Suomessa. Haka-rakentajien konkurssipesältä ostetut tontit Tampereen Kalevassa olivat tärkeä merkkipaalu yhtiön menestyksen kannalta.


title: Pohjola Rakennus

text: 2000-luvulla muutto kasvukeskuksiin kiihtyi ja yhtiö perusti tulosyksiköt Ouluun ja pääkaupunkiseudulle. Rakennusyhtiö Pohjola oli mukana mm. kauppakeskus Ison Omenan, Kauniaisten musiikkitalon ja Meilahden Ronald McDonald -kodin rakennusprojekteissa.


title: Pohjola Rakennus

text: Viime vuosikymmenen lopulla taantuma alkoi koetella alaa. Yhtiö lakkautti Oulun toimipisteensä ja päätti keskittyä Pirkanmaalle. Seuraavat askeleet yhtiö otti maa-alueiden kehittäjinä. Näitä hankkeita olivat mm. Koilliskeskus Tampereella ja Winglet Business Park Pirkkalassa. Samoihin aikoihin Pohjola lanseerasi senioriasumiselle oman Eloisa-konseptin. Ensimmäinen tällä nimellä tunnettu kohde As Oy Lohjan Omenapuu valmistui vuonna 2002. Samana vuonna Tuusulan kunta lähti pioneerina toteuttamaan kokonaista Eloisa-korttelia Rykmentinpuiston alueelle. Asuntotuotantopuolella näkyvyyttä saatiin vuoden 2012 asuntomessuilla, jonne valmistui näyttelykohteeksi As Oy Tampereen Vuoreksen Eemeli.Rakennuslehti valitsi kohteen arkkitehtuuriltaan messujen parhaaksi ammattilaiskohteeksi.


title: Sergei Aksjonov

text: Sergei Valerjevitš Aksjonov (, , , s. 26. marraskuuta 1972 Beltsy, Moldavian SNT, Neuvostoliitto, nykyinen Bălți, Moldova) on Ukrainan Krimin autonomisen tasavallan tointa tosiasiallisesti hoitava pääministeri. Hän on myös Venäjän miehityksen seurauksena "itsenäistyneen", ja sittemmin Venäjään de facto liitetyn Krimin tasavallan pääministeri. Pääministerinimitys ei kuitenkaan ole saanut laillisen toiminnan edellyttämää Ukrainan tunnustusta, eikä aluemuutoksia ole toteutettu kansainvälisiä lakeja noudattaen. Alue on yhä Ukrainaa de jure ja Aksjonovista on lainrikkojana annettu pidätysmääräys.


title: Sergei Aksjonov

text: Venäläisten tai venäläismielisten "itsepuolustusjoukkojen" vallattua Krimin autonomisen tasavallan parlamentin helmikuun lopulla 2014, Aksojonov valittiin Krimin autonomisen tasavallan pääministerin virkaan. Tästä seurasi Ukrainan parlamentin antama epäluottamuslause, eli hän ei saavuttanut laillisen toiminnan edellyttämää Ukrainan keskushallinnon hyväksyntää. 5. maaliskuuta 2014 Ukrainan turvallisuuspalvelu antoi Aksojonovista pidätysmääräyksen syytettynä Ukrainan rikoslain 109. pykälän 1. artiklan mukaan "pyrkimyksistä väkivaltaisesti kaataa tai muuttaa maan perustuslaillista järjestystä".


title: Sergei Aksjonov

text:
Aksojonov syntyi Moldavian SNT:n Bălțissa. Hänen isänsä toimi Pohjois-Moldavian venäläisyhteisön johtajana ja on nyt yksi kiistanalaisen Transnistrian alueen venäläismielisistä johtohahmoista. Vuonna 1989 Aksjonov muutti Krimille ja kirjautui Neuvostoliiton sotilasakatemiaan. Mutta ennen kuin hän ehti valmistumaan ja saamaan neuvostoupseerin viran, koko Neuvostoliitto lakkasi olemasta. Aksojonov kieltäytyi vannomasta sotilasvalaa Ukrainalle, jonka hän katsoi epäoikeudenmukaisesti katkaisseen siteensä Venäjään.
Vuonna 1993 hän valmistui Simferopolin rakennusteknisestä sotilaskorkeakoulusta. Vuosina 1993-1998 hän oli elintarvikealalla toimineen Ellada-yhtiön apulaisjohtaja. Lokakuun 1998 ja maaliskuun 2001 välisenä aikana hän toimi Asteriks-yhtiön apulaisjohtajana ja tämän jälkeen hän on toiminut Eskada-yhtiön apulaisjohtajana. Hän on myös Krimin painiliiton johtaja.


title: Sergei Aksjonov

text: Krimin Pravdan entinen päätoimittaja Mihail Baharev esitti vuonna 2009 poliisidokumentteja, joiden mukaan moldavialaissyntyinen Aksjonov oli 1990-luvulla Krimin suurimman rikollisjärjestön Seilemin (Salem) jäsen ja hänet tunnettiin alamaailmassa nimellä "Peikko". Oikeus vapautti Baharevin kunnianloukkaussyytteistä.


title: Sergei Aksjonov

text: Aksjonov aloitti poliittisen uransa Krimillä vuonna 2008. Tuolloin hänestä tuli Krimin venäläisyhteisön () jäsen samoin kuin julkisen Krimin kansalaisaktivistiliikkeen () jäsen.


title: Sergei Aksjonov

text: Aksjonov oli vuosina 2008-2009 lainannut lähes viisi miljoonaa dollaria Mykola Kirilchukilta perustaakseen Venäjän yhtenäisyys -puolueen, jolla oli vallankaappauksen aikaan 3 paikkaa sadasta Krimin parlamentissa.


title: Sergei Aksjonov

text: Ukrainan vallankumouksen seurauksena Krimin autonomisen tasavallan parlamentti kokoontui 27. helmikuuta hätäistuntoon siitä huolimatta, että venäläismieliset "itsepuolustusjoukot" olivat vallanneet parlamenttirakennuksen. Aksjonovin oman lausuman mukaan nämä "itsepuolustusjoukot" ovat suoraan hänen komennossaan. Suljettujen ovien takana kokoontuneilta parlamentin jäseniltä, jotka Aksojonov oli paikalle kutsunut, oli ennen kokouksen alkua takavarikoitu kaikenlaiset viestivälineet. Rynnäkkökiväärein ja singoin varustautuneiden asemiesten valvonnan alla 50 edustajaa 64:sta paikalla olleesta äänesti Aksjonovin pääministeriksi valinnan puolesta. Jotkut edustajat, joiden kerrotaan olleen paikalla äänestämässä, eivät omien sanojensa mukaan olleet lähelläkään parlamenttirakennusta tai edes lainkaan koko paikkakunnalla. Krimin autonomisen tasavallan laillista pääministeriä Anatolii Mohyliovia olivat asemiehet estäneet pääsemästä äänestykseen. Ukrainan perustuslain mukaan Krimin autonomisen tasavallan pääministerin valitsee autonomisen tasavallan parlamentti konsultoituaan sitä ennen Ukrainan presidenttiä. Vallankumouksen jälkeen virkaatekeväksi presidentiksi asetettu Oleksandr Turtšynov on säätänyt Aksjonovin valinnan olleen Ukrainan perustuslain vastainen. 5. maaliskuuta 2014 Kiovan Shevchenkon piirikunnan oikeusistuin antoi pidätysmääräyksen Aksjonovista sekä Krimin parlamentin puhemiehestä, Vladimir Konstantinovista. Turvallisuuspalvelu sai määräyksen toimittaa heidät oikeuden tuomittavaksi. Krimin kriisin johdosta USA, Kanada ja EU ovat asettaneet Aksojonovin mustalle listalle. Hänen omaisuutensa on jäädytetty ja hänet on määrätty maahantulokieltoon.


title: Sergei Aksjonov

text: Aksojonov on säätänyt, että Krimin liityttyä osaksi Venäjää, ukrainan kieli lakkaa olemasta alueen virallinen kieli. Aksojonovin mukaan Krimillä käytetään päivittäin kahta kieltä - venäjää ja krimintataaria.


title: Kleidionin taistelu

text: Bulgarian ja Bysantin valtakuntien välinen Kleidionin taistelu tapahtui 29. heinäkuuta 1014 ja se päättyi Bysantin murskavoittoon.


title: Kleidionin taistelu

text: Bysanttilaisen kenraali Nikeforos Ksifiaan johtamat joukot iskivät bulgarialaisten sivustaan. Historioitsija Johannes Skylitzesin mukaan bysanttilaiset sokaisivat 15 000 bulgarialaisvankiaan, minkä vuoksi tsaari Samuil kuoli sydänkohtaukseen. Pian taistelun jälkeen Theofylaktos Botaneiatesin johtama hyökkäys torjuttiin, mikä pakotti keisari Basileios II:n muuttamaan sotasuunnitelmiaan.


title: Clausius–Clapeyronin yhtälö

text: Clausius–Clapeyronin yhtälö on meteorologiassa differentiaaliyhtälö, jonka avulla voidaan tehdä ennustuksia kyllästyneen vesihöyryn höyrynpaineen eli vesihöyryn kriittisen osapaineen käyttäytymisestä eri lämpötila-alueilla. Se on nimetty saksalaisen fyysikon Rudolf Clausiuksen (1822–1888) ja ranskalaisen insinöörin ja fyysikon Benoît Paul Émile Clapeyronin (1799–1864) mukaan ja on läheistä sukua termodynamiikassa tärkeille Clausius–Clapeyron-relaatioille. Laki ei differentiaaliyhtälönä anna suoraan tietoja kriittisen osapaineen arvoista, vaan vasta sitä integroimalla kokeellista havainnoista saatavien rajaehtojen yli voidaan päästä käytännön kannalta oleellisiin arvoiin.


title: Clausius–Clapeyronin yhtälö

text: Yhtälön matemaattinen muotoilu on


title: Clausius–Clapeyronin yhtälö

text: missä formula_2 on kyllästysvesihöyrynpaine (engl. "saturated"), formula_3 lämpötila kelvinasteina, formula_4 veden (tai jään) haihtumislämpö (toiselta nimeltään latentti energia) sekä formula_5 vesihöyryn kaasuvakio 461 J/(kg K).


title: Clausius–Clapeyronin yhtälö

text: Haihdunta on lämpötilasta (oikeammin molekyylien kineettisestä energiasta), haihduttavan rajapinnan laadusta ja pintailman kyllästysvajauksesta riippuva prosessi, jota tilastollisesti kuvaa eräänlainen Maxwellin–Boltzmannin jakauma:


title: Clausius–Clapeyronin yhtälö

text: missä formula_7 on haihdunta, formula_8 ja formula_9 ovat vakioita, formula_10 yksittäisen, juuri ja juuri haihtumaan kykenevän vesimolekyylin energia, formula_11 vesihöyryn tiheys, formula_12 vesimolekyylien lukumäärätiheys rajapinnan läheisyydessä, formula_13 Boltzmannin vakio, formula_3 pinnan lämpötila sekä formula_15 termi, joka kuvaa molekulaarisen diffuusion aiheuttamaa vesimolekyylien nettovuota takaisin nesteeseen.


title: Clausius–Clapeyronin yhtälö

text: Kun pinnan yllä vesihöyryn osapaine on yhtä kuin kriittinen osapaine formula_2, vallitsee dynaaminen tasapainotila haihdunnan ja tiivistymisen välillä, jolloin formula_17, ja voidaan kirjoittaa edellisen pohjalta


title: Clausius–Clapeyronin yhtälö

text: mikä saadaan puolittain derivoimalla lämpötilan suhteen muotoon


title: Clausius–Clapeyronin yhtälö

text: Toisaalta voidaan kirjoittaa ideaalikaasun tilanyhtälö formula_20 muotoon formula_21 (missä "e" on vesihöyryn osapaine), ja vertaamalla tätä vesihöyryn tilanyhtälöön formula_22 saadaan, että


title: Clausius–Clapeyronin yhtälö

text: ja sijoittamalla aikaisempaan


title: Clausius–Clapeyronin yhtälö

text: Näin Clausius–Clapeyron-yhtälö on lähes kokonaan perusteltavissa Maxwell–Boltzmannin vauhtijakauman sekä ilmakehän perusyhtälöiden avulla.


title: Tove Lo

text: Ebba Tove Elsa Nilsson (s. 29. lokakuuta 1987 Tukholma, Ruotsi), tunnetaan paremmin taiteilijanimellä Tove Lo, on ruotsalainen laulaja ja lauluntekijä. Hän on julkaissut EP-levyn "Truth Serum" (2014) sekä kolme studioalbumia , joista ensimmäinen on "Queen of the Clouds "(2014). Hänellä on levytyssopimus Universal Music -levy-yhtiön kanssa. Toinen studioalbumi "Lady Wood" julkaistiin 28. lokakuuta 2016. Kolmas studioalbumi blue lips julkaistiin vuonna 2017.


title: Tove Lo

text: Tove Nilsson kasvoi tukholmalaisessa Djursholmin esikaupungissa. Hänen äitinsä on psykologi ja isä yrittäjä. Kumpikaan ei ole erityisen musikaalinen. Hän sai lempinimen ”Tove Lo” jo lapsena lumouduttuaan eläintarhassa näkemästään Tove-nimisestä ilveksestä ( ’ilves’), ja ryhtyessään muusikoksi hän alkoi käyttää sitä taiteilijanimenään.


title: Tove Lo

text: Tove on kertonut eläneensä tavallisen lapsuuden, kunnes hän värjäsi teini-iässä hiuksensa vaaleanpunaisiksi ja alkoi kapinoida. Tähän vaikutti ainakin osaksi Kurt Cobainin ja Courtney Loven rakkaustarina, johon Tove ihastui 12-vuotiaana. Hän oli kyllästynyt turvalliseen elämäänsä ja halusi jotakin muuta.


title: Tove Lo

text: Tove Lo on opiskellut Rytmus-musiikkilukiossa. Aloittaessaan opiskelunsa hän ei tuntenut itseään erityisen lahjakkaaksi. Lukio ei pitänyt pop-musiikkia kovinkaan suuressa arvossa, vaan panosti enemmän jazzin, rockiin ja souliin. Periksiantamattoman työn tuloksena Tove Lo pystyi asteittain kehittämään omaperäistä tyyliään. Vähitellen hän alkoi myös luottaa itseensä esiintyjänä ja kertoo hyötyneensä eniten juuri esiintymiskammon yli pääsemisestään. Hän kertoi myös, ettei hän keskity niinkään laulutekniikkaan vaan laulun merkitykseen.


title: Tove Lo

text: 2000-luvun alkupuolella Tove Lo aloitti soittouransa silloisen poikaystävänsä kanssa rock-yhtyeessä nimeltä Tremblebee. Yhtye kuitenkin hajosi heidän parisuhteensa päätyttyä. Samoihin aikoihin Tove Lo hankki ensimmäisen oman studionsa, joka oli hänen serkkunsa omistama vaja. Kertomansa mukaan hän kadotti ajantajunsa ja sulkeutui kylmään vajaan päiväkausiksi tekemään musiikkia. 23-vuotiaana hän sai sopimuksen Warner Chappell -kustannusyhtiön kanssa. Siellä Tove Lo on ollut kirjoittamassa kappaleita muille artisteille, kuten Icona Popille, Cher Lloydille ja Girls Aloudille.


title: Tove Lo

text: Tove Lon ensimmäisen single, ”Love Ballad”, julkaistiin vuonna 2012. Hän sai kuitenkin enemmän huomiota maailmalla vasta kappaleiden ”Habits” ja ”Out of Mind” myötä. Tove Lon kappaleissa heijastui vahvasti hänen oma elämänsä, joista suurimman painon saavat huumeet ja rakkauselämä. Tove Lo kertoi haastatteluissaan kappaleidensa olevan hänelle tilaisuus olla rehellinen ihmissuhteistaan. Hän ei pelkää leimautumista, vaikka kertookin henkilökohtaiset tarinansa avoimesti.


title: Tove Lo

text: Yhteistyö Hippie Sabotagen kanssa nosti Tove Lon Hot100US-listan 45. sijalle. Remix nousi myös iTunesin listoille Ellie Gouldingin jaettua sen Twitterissä. Tove Lo on nauttinut suosiosta myös muiden yhteistyöbiisien kautta. Vuonna 2013 julkaistut Lucas Nordin ”Run On Love” sekä Seven Lions with Myon and Shane 54 -kollektiivin ”Strangers” toivat hänen uralle nostetta kansainvälisesti.


title: Tove Lo

text: Tove Lo julkaisi EP:n "Truth Serum" 3. maaliskuuta 2014. Levyn keskeisenä teemana oli hänen seurustelusuhteensa päättyminen. Levyä kehuttiin jo ennen sen ilmestymistä ja se oli 39. Heatseekers Albums -listalla ja 25. Ruotsin virallisella albumilistalla.


title: Tove Lo

text: Tove Lo esiintyi ensimmäisen kerran Suomessa Helsingin Tavastia-klubilla 25. maaliskuuta 2014. Lo on esiintynyt myös muualla maailmalla, kuten New Yorkissa ja Lontoossa.


title: Tove Lo

text: Helmikuussa 2016 Tove Lo tuotti "Scars" -kappaleen joka esiintyi samana vuonna julkaistussa -elokuvassa. Lokakuussa 2016 ilmestyi artistin toinen studioalbumi Lady Wood, jolta julkaistiin kaksi singleä: "Cool Girl" ja "True Disaster".


title: Tove Lo

text: Vuonna 2017 hän ja Lorde sanoitti yhdessä kappaleen "Homemade Dynamite", joka on Lorden Melodrama -albumin kolmas kappale. Marraskuussa ilmestyi artistin kolmas studioalbumi Blue Lips jolta julkaistiin kaksi singleä: "Disco Tits" ja "Bitches". Albumi on konseptialbumi, joka on eräänlainen jatko-osa edelliselle albumille.


title: Tove Lo

text: Uransa alussa Tove Lo otti musiikillisia vaikutteita Kurt Cobainin ja Nirvanan Grunge-tyylistä. Vaikka hän myöhemmin vaihtoi grungesta poppiin, niin hänen dynamiikan käytössään (rauhalliset säkeet, pauhaavat kertosäkeet) on havaittavissa edelleen Nirvanalta kumpuavia vivahteita. Tove Lon idoli on Beyoncé, jota hän on kuvaillut sekä ulkonäöltään että lauluääneltään täydelliseksi. Tyyli-idolikseen hän on maininnut Janis Joplinin.


title: Tove Lo

text: Tove Lo on myöntänyt käyttäneensä huumeita, ja menneensä kokeiluissaan joskus liiallisuuksiin. Impulsiivisuuttaan hän pitää sekä hyvänä että huonona ominaisuutenaan.


title: Helsingin palo

text: Helsingin palo tai Helsingin suurpalo voi viitata ainakin seuraaviin suuriin Helsingissä riehuneisiin kaupunkipaloihin:


title: Erivapaus

text: Erivapaus eli dispanssi tarkoittaa poikkeuksen myöntämistä yleisestä oikeussäännöstä yksittäisessä tapauksessa. Erivapaus on keino lieventää lain säännöksiä muuttamatta itse lakia.


title: Erivapaus

text: Vuoden 1919 hallitusmuodon 29 §:n mukaan tasavallan presidentillä oli oikeus suoda vapautus lain säännöksistä niissä tapauksissa, joissa oikeus sellaisen erivapauden myöntämiseen oli erikseen laissa sallittu. Erivapauden saaminen tuli kyseeseen vain niissä tapauksissa, jossa se nimenomaisen lain säännöksen mukaan oli luvallinen.


title: Erivapaus

text: Vakiintuneen käytännön mukaisesti asetuksen säännöksistä voitiin myöntää erivapaus ilman eri säännöstä, ellei erivapauden myöntämistä ollut nimenomaisella säännöksellä tai tavanomaisesti kielletty.


title: Erivapaus

text: Erivapaus on yksittäistapauksessa myönnettävä poikkeus kelpoisuussäännöksistä. Varsinaisesta erivapaudesta on kyse silloin, kun poiketaan asetuksen tai sitä ylemmänasteisen säädöksen normista. Valtion virkamieslain mukaan valtioneuvosto voi erityisistä syistä myöntää erivapauden asetuksella säädetyistä kelpoisuusehdoista, paitsi tuomarin virkaan pääsemistä varten.


title: Pikkuharjakotka

text: Pikkuharjakotka ("Spilornis klossi ") on haukkojen heimon alaheimoon Circaetinae kuuluva laji. Se on kotoperäinen laji Intiassa Nikobaarien eteläisen ryhmän saarilla Great Nicobar (ml. Pulo Kunji), Little Nicobar, Menchal, Pilomilo ja Treis. Laji on havaittu itsenäiseksi lajiksi äskettäin. Toisin kuin alkuun arvioitiin, nykyisin sitä kuvataan kenttähavaintojen perusteella yleiseksi, mutta määrä on vähenemässä asutuksen lisääntymisen vuoksi. Määrästä ei kuitenkaan ole tehty arviota.


title: Pikkuharjakotka

text: Sen elinpiiriä ovat subtrooppiset ja trooppiset ikivihreät sekametsät, ja yleensä sitä näkee puiden latvustossa, mutta myös heinikossa ja uudistusaloilla merenpinnasta 600 metrin korkeuteen.


title: Pikkuharjakotka

text: "Spilornis minimus" on erotettu nimelle S. klossi ja nimilaji "minimus" yhdistetty "S. cheelaan" Rasmussenin ja Andertonin mukaan (2005).


title: Lapinvuoren kalliomaalaus

text: Lapinvuoren kalliomaalaus (tai Pytäränsaaren Lapinvuori) sijaitsee Saimaalla Ruokolahdessa Etelä-Savossa. Kalliomaalaus on jo ehtinyt tuhoutua. Sen löysi Ilpo Leskinen vuonna 1994 ja se ajoitetaan kivi- tai pronssikauteen.


title: Lapinvuoren kalliomaalaus

text: Maalauskallio sijaitsee 15 kilometriä itään Puumalan kirkolta Pytäränsaaressa, jonka länsipuolelta kulkee sokkeloinen väylä Ummistonvedeltä etelään Kakoveteen. Väylällä, Ristiveden ja Virtasensalmen välissä, näkyy idässä Lapinvuori, jonka rannalla maalaus sijaitsee.


title: Lapinvuoren kalliomaalaus

text: Maalaus aukeaa länteen ja sen edessä on metsäinen terassi. Se on maalaamisen aikaan todennäköisesti ollut järvenpohjaa, kun Saimaan pinta oli silloin ylempänä. Maalauksen punaväriläikkä sijaitsee nykyään 8,1 metriä Saimaan pinnan yläpuolella.


title: Lapinvuoren kalliomaalaus

text: Itse maalaus on katsojalle pettymys, koska se on suttaantunut suureksi, kuviottomaksi ja kirkkaan punaiseksi alueeksi. Värjäytymä on 72×20 senttimetriä suuri ja se on 1,1 metriä terassin pintaa ylempänä. Se on voitu maalata kallioterssilla seisten. Kyseessä on todennäköisesti tuhoutunut kalliomaalaus, jolla on poikkeuksellisen kirkas sävy.


title: Lapinvuoren kalliomaalaus

text: Kallion pinta on peittynyt jäkälään ja digitaalikuvien punaväriä vahvistamalla näkyy hieman punaväriä myös läikän vasemmalla puolella, joten kuvioita on sieltä mahdollista vielä löytää. Maalausalue rajautuu oikealta vedenvalumaan, jossa huuhtoutuminen ja sinilevä ovat voineet tuhota sieltä mahdolliset kuviot.


title: Verijärven kalliomaalaus

text: Verijärven kalliomaalaus (eli Haukilahti) sijaitsee Verijärvellä Mikkelissä Etelä-Savossa. Kalliomaalaus on ajoitettu väljästi kivikaudelle ja sen löysivät Heljä Angervo-Karttunen ja Antero Karttunen vuonna 1990. Myös eräs ryhmä poikia kertoi löytäneensä saman maalauksen.


title: Verijärven kalliomaalaus

text: Verijärven eteläosista työntyy etelään kolme syvää lahtea. Idempi lahti on nimeltään Haukilahti, jonka kapeassa pohjukassa maalauskallio sijaitsee. Kallio on Korvatunturin ja Pienen Paloniemen itäpuolella ja sen ohi kulkee metsätie. Kallioseinämä on muutamia metriä leveä ja maalaus sijaitsee veteen putoavan osan pohjoispäässä. Kallio on lohkeilutta ja veteen on pudonnut kiviä, jossa on mukana punaväriä.


title: Verijärven kalliomaalaus

text: Maalausalue on kaksiosainen. Ensimmäinen osa on 0,8×2,0 metriä suuri ja se sijaitsee 1,4−2,2 metrin korkeudella järven vedenpinnan yläpuolella. Ylinnä on hirvieläin, jolla on pitkä kaula ja oikealle katsova pitkä pää. Hirven korvat kuuntelevat eteenpäin. Hirven alla on kolme ihmishahmoa. Suurin hahmoista on hirven turvan alla. Se on piirretty sukeltavaan asentoon eli pää alaspäin. Ylöspäin osoittavat jalat ovat koukussa ja kädet ovat sivuille levitettyinä. Pään kohdalla oikealla on punavärisuttua. Toinen ihmishahmo sijaitsee takajalan takana, mutta se on pahoin kulunut. Ihmisten välissä on kolmas hahmo, jonka raajat osittavat erisuuntiin ja pää on muotoiltu täyteiseksi ympyräksi. Muutakin punaväri on, mutta niistä ei hahmotu enää kuvioita.


title: Verijärven kalliomaalaus

text: Maalausalueen toinen osa on noin 8 metriä etelään noin 2,5 metriä vedenpinnan yläpuolella. Siellä on vain vähäinen määrä punaväriä. Vaikuttaa siltä, että kalliosta olisi tästä kohtaa lohjennut iso pala pois. Maalauksia on voitu tehdä muuallekin kallioon, jolla vedestä vuonna 1996 nostetuissa kivissä on myös punaväriä.


title: Meiringen

text: Meiringen on kunta Keski-Sveitsissä, Bernin kantonissa. Kunnassa on vajaat 5 000 asukasta.


title: Meiringen

text: Meiringen sijaitsee Haslitalin laaksossa, jota reunustavat Bernin ja Urin Alpit. Meiringenin korkein vuori on Wellhorn (3 191 m).


title: Meiringen

text:
Meiringen on vanhojen kulkureittien risteyskohta:
Meiringenista kulkee myös tie Grosse Scheideggin yli Grindelwaldiin.Zentralbahnin rautatie Interlaken Ostista kulkee Meiringenin ja Brünigpassin kautta Luzerniin. Meiringenista lähtee myös Kraftwerke Oberhasli AG:n rautatie Aareschluchtin kautta Innertkircheniin.


title: Meiringen

text: Moottoritie A8 ohittaa Meiringenin pohjoispuolelta.


title: Meiringen

text: Sveitsin ilmavoimien tukikohta lentokenttineen sijaitsee Meiringenissa.


title: Humen haarukka

text: Humen haarukka on skotlantilaisen filosofin David Humen teoksessaan "Tutkimus inhimillisestä ymmärryksestä" esittelemä erottelu, joka jakaa ihmisjärjen objektit kahteen luokkaan: ideoiden suhteisiin ja tosiasioihin. Ideoiden suhteita koskevat väitteet ovat aina intuitiivisesti ja demonstratiivisesti varmoja. Tällaisia väitteitä tutkivia tieteitä ovet muun muassa logiikka, algebra ja geometria. Humen esimerkki ideoiden suhteita koskevasta lauseesta on: ”Hypotenuusan neliö on yhtä suuri kuin sivujen neliöiden summa.” Tosiseikkoja koskevat väitteet sen sijaan eivät ole intuitiivisesti tai demonstratiivisesti varmoja, sillä niiden vastakohta on mahdollinen, toisin sanoen tosiseikkaa koskevan väitteen vastakohta ei ole sisäisesti ristiriitainen. Tosiseikkoja koskevat väitteet kuvaavat materiaa ja aistimaailmaa. Humen esimerkki tällaisesta väitteestä on: ”Aurinko ei nouse huomenna”.


title: Humen haarukka

text:
David Humen mukaan kaikki tosiseikkoja koskevat väitteet perustuvat aina tottumukseen, eli kokemukseen.
Esimerkiksi: ihmisellä on tieto siitä, että aurinko nousee huomenna. Tämä on tosiseikkoja koskeva väite. Tämä ihminen ei kuitenkaan pysty todistamaan vääräksi väitettä, että huomenna aurinko ei nouse. Humen mukaan hän kuitenkin uskoisi, että aurinko nousee huomenna, sillä tämä ihminen on huomannut joka aamu tähän päivään mennessä, että aurinko on noussut. Tämä tieto perustuu siis kokemukseen. Humen mukaan ihminen ei voi saada a priorista tietoa auringon noususta, vaan hän pystyy saamaan ainoastaan kokemuksella tietoa siitä. Ideoiden relaatiota koskevilla väitteillä ei siis ole yhteyttä tosiseikkoja koskeviin väitteisiin.


title: Kurkelan koulu

text: Kurkelan koulu on yhtenäiskoulu Keravan Kalevassa. Koulun toiminta aloitettiin vuonna 1987. Koulussa on noin 650 oppilasta. Koulun yhteydessä toimi vuodesta 2000 lähtien myös päiväkoti. Koulu laajennettiin yhtenäiskouluksi vuonna 2017.


title: Kurkelan koulu

text: Koulun painopiste on englannin kieli ja kansainvälisyys. Koulu on ollut muun muassa mukana Euroopan unionin rahoittamassa kansainvälistä yhteistyötä edistävässä Comenius-hankkeessa useana vuonna.


title: Kurkelan koulu

text: Kurkelan koulu toimii varsinaisina vaalipäivinä Keravan kaupungin Kurkelan äänestysalueen (alue 3) äänestyspaikkana.


title: 1-bromibutaani

text: 1-Bromibutaani eli butyylibromidi (CHBr) on butaanin bromattu johdannainen. Yhdistettä käytetään orgaanisessa synteesissä muun muassa valmistettaessa lääkeaineita.


title: 1-bromibutaani

text: 1-Bromibutaani on huoneenlämmössä väritöntä tai kellertävää nestettä, joka ei liukene juurikaan veteen. Sen sijaan se liukenee paremmin orgaanisiin liuottimiin, kuten etanolin, dietyylieetteriin ja asetoniin. Yhdiste reagoi emäksisten vesiliuosten kanssa helposti hydrolysoituen butanoliksi. Reaktio on tyypiltään S2-reaktio.


title: 1-bromibutaani

text: 1-Bromibutaania valmistetaan butanolista vetybromidin avulla rikkihapon läsnä ollessa.


title: 1-bromibutaani

text: Yhdistettä käytetään väriaineiden sekä lääkkeiden kuten bupivakaiinin, tetrakaiinin ja hyoskyamiinibutyylibromidin valmistamiseen. Siitä voidaan valmistaa myös organometalliyhdisteitä kuten n-butyylilitiumia.


title: Atte Perttu

text: Atte Perttu (s. 24. huhtikuuta 1990 Helsinki) on suomalainen koripalloilija. Hän on pelannut urallaan 28 nuorten maaottelua.


title: Atte Perttu

text: Perttu on Panttereiden kasvatti, mutta hän pelasi juniorina myös Pussihukissa, joissa hän saavutti A-nuorten SM-hopeaa kaudella 2008–2009. Hän debytoi Korisliigassa kaudella 2010–2011 Kouvojen joukkueessa. Perttu pelasi tällöin vain kymmenen ottelua, mutta jo kaudella 2011–2012 hän pelasi neljäkymmentä ottelua 5,2 pisteen ottelukohtaisella keskiarvolla.


title: Atte Perttu

text: Hän edusti Kouvoja vuoteen 2013 asti, minkä jälkeen hän pelasi yhden kauden Lappeenrannan NMKY:ssä. Hän heitti 26. maaliskuuta 2014 ottelussa Namika Lahtea vastaan 36 pistettä. Seuraavan kauden Perttu pelasi Namika Lahdessa.


title: Atte Perttu

text: Kauden 2014–2015 päätteeksi Namika Lahti haettiin konkurssiin, ja Perttu joutui etsimään uuden seuran. Elokuussa 2015 hän siirtyi Joensuun Katajaan kaksivuotisella sopimuksella.


title: Atte Perttu

text: Perttu opiskelee fysioterapeutiksi.


title: Ihan sama

text: Ihan sama on suomalainen Jarmo Lampelan ohjaama kuusiosainen nuortensarja, joka kertoo eliittikouluun eristetyn pojan sekä hylätyn ja huostaanotetun tytön ystävyydestä kuvitteellisessa Merimaan kaupungissa. Yle TV2 esitti sarjan 18.–27. huhtikuuta 2014. Yle TV2 HD-kanavan lähetys lähetettiin 5.1-monikanavaäänellä. Yle Areenassa sarjan ensimmäinen osa julkaistiin ennakkoon 11. huhtikuuta 2014 ja loput jaksot 18. huhtikuuta 2014.


title: Ihan sama

text: Sarjaa on kuvattu Helsingissä, Lahdessa, Porvoon saaristossa, Härmässä, Naantalissa, Kilpisjärvellä, Saana-tunturilla, Tallinnassa ja Kreetalla. Kuvauksissa käytettiin lähes tuhatta eri avustajaa. Lähitulevaisuuteen sijoittuvaa sarjaa varten tehtiin lähes 300 efektikuvaa tulevaisuuden maailman luomiseen. Sarjassa kuultavan musiikin esittää Radion sinfoniaorkesteri.


title: Ihan sama

text: 12-vuotias Kasper opiskelee Nerolan eliittikoulussa. Kasper kuluttaa päivänsä harjoittelemalla ja illat esiintymislavalla, jossa koulun opiskelijat esiintyvät omassa televisio-ohjelmassaan. Kasper ei kuitenkaan ole onnellinen, vaan näkee jatkuvasti unta vapaasta elämästä ja Iidasta, tytöstä, jota ei ole koskaan tavannut. Sijaisperheessä asuva 13-vuotias Iida puolestaan haluaa huomiota koko maailmalta, mutta erityisesti biologiselta äidiltään.


title: Beitske Visser

text: Beitske Visser (s. 10. maaliskuuta 1995 Dronten) on hollantilainen moottoriurheilija.


title: Beitske Visser

text: Visser aloitti uransa Karting-sarjoissa vuonna 2007 päätyen eri juniori-luokkien kautta KZ1-luokkaan vuonna 2011. Vuonna 2012 Visser aloitti kilpa-uransa Saksan ADAC Formel Masters -sarjassa. Hän voitti kaksi kilpailua ja ajoi kerran paalupaikalle sijoittuen sarjan kahdeksanneksi. Vuonna 2013 hän jatkoi samassa sarjassa voittaen yhden kilpailun sijoittuen jälleen kahdeksanneksi. Vuonna 2014 Visser kilpaili Formula Renault 3.5 -sarjassa AVF-tallissa saavuttaen 11 pistettä. Samana vuonna hän ajoi kaksi kilpailua GP3-sarjassa saavuttamatta pisteitä. Vuonna 2015 Visser jatkaa FR 3.5 -sarjassa.


title: Roy Sommer

text: Roy Sommer (s. 5. huhtikuuta 1957 Oakland, Kalifornia, Yhdysvallat) on yhdysvaltalainen jääkiekkovalmentaja ja pelaajauransa lopettanut jääkiekkoilija. Hän pelasi sekä vasempana laitahyökkääjänä että keskushyökkääjänä.


title: Roy Sommer

text: 1970- ja 1980-luvuille sijoittuneen aktiiviuransa aikana Sommer pelasi kymmenen kautta ammattilaisjääkiekkoa pääasiassa AHL-, CHL- ja IHL-liigoissa. Sommer voitti Calder Cupin vuonna 1984 edustaessaan AHL-joukkue Maine Marinersia. Kaudella 1985–1986 hän voitti Muskegon Lumberjacksin riveissä IHL:n mestaruuden eli Turner Cupin. NHL-seura Toronto Maple Leafs varasi Sommerin vuoden 1977 , mutta koko urallaan Sommer pelasi ainoastaan kolme NHL-ottelua Edmonton Oilersissa kaudella 1980–1981. Hän teki maalin ensimmäisessä NHL-ottelussaan 28. tammikuuta 1981.


title: Roy Sommer

text: Sommer työskenteli San Jose Sharksin apulaisvalmentajana 1996–1998, kunnes siirtyi Sharksin American Hockey Leaguessa toimivan farmiseuran päävalmentajaksi. Sommerin valmentamia AHL-joukkueita ovat olleet Kentucky Thoroughblades (1998–2001), Cleveland Barons (2001–2006) sekä Worcester Sharks (2006–). Hän on johdattanut joukkueensa kolme kertaa divisioonamestaruuteen. Maaliskuussa 2014 Sommer valmensi 1257:nnen AHL-ottelunsa ja hänestä tuli näin eniten runkosarjaotteluita valmentanut henkilö AHL:n historiassa. Aiemmin ennätystä oli pitänyt hallussaan Frank Mathers.


title: Roy Sommer

text: Sommer on toiminut valmentajana myös rullakiekossa. Vuosina 1994–1996 hän valmensi San Jose Rhinos -rullakiekkojoukkuetta, joka voitti Roller Hockey International -liigan mestaruuden eli Murphy Cupin 1995. Lisäksi Sommer oli Yhdysvaltain maajoukkueen päävalmentaja IIHF:n järjestämissä rullakiekon maailmanmestaruuskilpailuissa vuosina 1996, 1997 ja 1998. Yhdysvaltain rullakiekkojoukkue voitti kultaa 1996 ja 1997 häviämättä yhtään ottelua ja saavutti hopeaa 1998.


title: Sidney Sonnino

text: Sidney Sonnino (11. maaliskuuta 1847 Pisa – 24. marraskuuta 1922 Rooma) oli italialainen paroni ja poliitikko. Hän toimi Italian pääministerinä vuosina 1906 ja 1909–1910 sekä ulkoministerinä ensimmäisen maailmansodan aikana 1914–1919. Hänellä oli keskeinen rooli Italian liittymisessä sotaan ympärysvaltojen puolelle vuonna 1915 ja hän yritti huonolla menestyksellä varmistaa, että Italia saisi sodanjälkeen merkittäviä aluelaajennuksia Itävalta-Unkarin kustannuksella.


title: Sidney Sonnino

text:
Sonninon isänpuoleinen suku oli alkujaan Livornosta lähtöisin olleita juutalaisia kauppiaita. Hänen isänsä, Egyptissä rikastunut pankkiiri Isak Saul Sonnino oli kääntynyt protestanttiseen kristinuskoon naituaan brittiläisen vaimon ja saanut myöhemmin paronin arvon Toscanan suurherttualta. Sonnino väitteli vuonna 1868 oikeustieteen tohtoriksi Pisan yliopistosta. Hän ryhtyi sen jälkeen diplomaattiuralle, jonka kuitenkin keskeytti vuonna 1873 ehdittyään toimia muutamia vuosia attašeana Italian eri lähetystöissä. Hän omistautui nyt joksikin aikaa sosiaalipoliittiselle ja kansantaloustieteelliselle tutkimukselle. Hän julkaisi vuonna 1877 yhdessä Leopoldo Franchettin kanssa Sisilian maataloutta ja talonpoikien oloja koskeneen tutkimuksen "La Sicilia nel 1876". Seuraavana vuonna Sonnino ja Franchetti perustivat talousasioita käsitelleen viikkolehden "La Rassegna Settimanale", joka muuttui myöhemmin poliittiseksi päivälehdeksi. Sonnino valittiin vuonna 1880 Italian parlamentin edustajakamariin. Hän kannatti sosiaalisten kysymysten ratkaisemista vapaamielisen konservatismin henkisellä uudistuspolitiikalla.
Poliittisen uransa alkuvaiheessa Sonnino tunnettiin nimenomaan talouskysymysten asiantuntijana. Hän toimi vuonna 1889 lyhyen aikaa rahaministeriön alivaltiosihteerinä ja joulukuussa 1893 hänet nimitettiin Francesco Crispin hallituksen valtiovarainministeriksi keskellä suurta talouskriisiä. Tehokkailla toimilla, säästöillä ja määräämällä asetuksilla uusia veroja hän onnistui pelastamaan Italian valtiontalouden vararikon partaalta. Myös pankkilainsäädäntö uudistettiin. Sonnino jätti valtiovarainministerin tehtävän jo huhtikuussa 1894, mutta jatkoi vielä rahaministerinä ("Ministro del Tesoro"), kunnes Crispin hallitus kaatui vuonna 1896. Seuraavina vuosina Sonnino johti parlamentissa konservatiivista oppositiota. Hän arvosteli Luigi Luzzattin uhkarohkeaa talouspolitiikkaa ja tuki pääministeri Luigi Pellouxin 1899–1900 ajamaa kyseenalaista ”yleisen turvallisuuden lakia”. Kun Pellouxin hallituksen yritykset tukahduttaa sosiaalisia levottomuuksia aiheuttivat Italiassa perustuslaillisen kriisin, Sonnino vaati luopumista parlamentarismista ja toivoi kuninkaan ottavan paljon vahvemman roolin päätöksenteossa, mihin vuoden 1848 perustuslaki periaatteessa antoi mahdollisuuden. Perustuslakikiista päättyi kuitenkin parlamentin puolustajien voittoon.


title: Sidney Sonnino

text: Vuonna 1901 Sonnino perusti äänitorvekseen "Il Giornale d'Italia" -lehden.


title: Sidney Sonnino

text: Sonnino toimi kahdesti pääministerinä, mutta ei saanut kummallakaan kerralla parlamentilta tukea hallitustensa politiikalle. Hänen molemmat hallituksensa olivat laajapohjaisia koalitioita. Ensimmäinen istui helmikuusta toukokuuhun 1906, ja kaatui Etelä-Italian rautateiden ostamista koskeneeseen kiistaan. Toinen hallitus istui joulukuusta 1909 maaliskuuhun 1910, ja sen kaatoi vastarintaa kohdannut esitys valtion taloudellisesta tuesta suurille varustamoille.


title: Sidney Sonnino

text: Maailmansotaa edeltäneinä vuosina Sonnino oli kannattanut hyviä suhteita sekä Saksaan ja Itävalta-Unkariin että Isoon-Britanniaan. Vuoden 1914 heinäkuun kriisin aikana hän vaati Italian liittymistä sotaan keskusvaltojen puolelle, mutta sodan puhjettua Antonio Salandran hallitus valitsi kuitenkin puolueettomuuden, mikä heijasteli yleistä mielipidettä Italiassa. Sonnino uskoi, että voidakseen saada itselleen irredenta-alueet Italian tulisi osallistua sotaan voittavalla puolella. Saksan ensimmäisten vastoinkäymisten jälkeen hän alkoi epäillä, että se saattaisikin olla ympärysvaltojen puoli. Kun Salandran hallituksen ulkoministeri markiisi di San Giuliano kuoli, Sonnino tuli hänen tilalleen ulkoministeriksi marraskuussa 1914. Hän ryhtyi nyt neuvottelemaan sodan kummankin osapuolen kanssa Italian mahdollisuuksista saada tulevissa rauhanjärjestelyissä Itävalta-Unkarilta alueita palkkiona liittymisestään sotaan. Tultuaan siihen tulokseen, ettei Itävalta-Unkari ollut halukas sopimukseen, hän käänsi huomionsa kokonaan ympärysvaltojen puoleen. Huhtikuussa 1915 hän allekirjoitti pääministeri Salandran kanssa salaisen Lontoon sopimuksen, jossa Iso-Britannia ja Ranska suostuivat tukemaan Italian aluevaatimuksia. Sen jälkeen Sonnino taivutteli Italian hallituksen julistamaan sodan Itävalta-Unkarille, mikä toteutui 23. toukokuuta, parlamentin ollessa lomalla. Saman vuoden elokuussa Sonnino sai ylipuhuttua hallituksen julistamaan sodan myös Turkille, vaikka pääministeri Salandra vastusti sitä.


title: Sidney Sonnino

text: Sonnino oli odottanut sodasta lyhyttä, mutta siitä tulikin pitkä ja kuluttava. Hän säilytti asemansa ulkoministeriä koko sodan ajan, vaikka Italian hallitus vaihtui kahdesti vuosina 1916 ja 1917. Sonnino ei halunnut luopua Italialle vuonna 1915 luvatuista aluelaajennuksista. Elokuussa 1916 hän kannusti Paolo Bosellin hallituksen julistamaan sodan myös Saksalle, jotta Italian sitoutuminen ympärysvaltoihin tulisi selvemmäksi. Keväällä 1917 järjestetyissä Saint-Jean-de-Mauriennen neuvotteluissa Sonnino vastusti kaikkia muutoksia Lontoon sopimuksen ehtoihin, ja teki siten tyhjäksi mahdollisuudet ryhtyä Itävalta-Unkarin kanssa salaisiin rauhanneuvotteluihin, joita keisari Kaarle I oli niin sanotulla Sixtus-kirjeellään ehdottanut.


title: Sidney Sonnino

text: Sodan jälkeisessä Pariisin rauhankonferenssissa Sonnino oli Italian edustajana yhdessä pääministeri Vittorio Orlandon kanssa. He joutuivat pettymään, sillä Italia ei saanut kaikkia ympärysvaltojen sille sodan aikana lupaamia alueita. Varsinkin Yhdysvaltain presidentti Woodrow Wilsonin tavoitteet kansallisesta itsemääräämisoikeudesta sotkivat italialaisten suunnitelmat. Erityisesti Sonnino kiisteli Wilsonin kanssa Fiumen kaupungin kohtalosta ja uuden Jugoslavian valtion muodostamisesta Italian naapuriksi. Wilsonin vedottua julkisesti italialaisiin oman kantansa puolesta Sonnino oli valmis harkitsemaan joistain vaatimuksista joustamista, mutta pääministeri Orlando pysyi taipumattomana varsinkin Fiumen suhteen ja päätti vetää Italian valtuuskunnan pois rauhanneuvotteluista kahden viikon ajaksi huhtikuun 1919 lopussa. Italialaisten pettymys rauhanehtoihin johti Orlandon hallituksen kaatumiseen kesäkuussa 1919, minkä jälkeen Sonnino vetäytyi politiikasta. Hän jätti saman vuoden vaaleissa edustajakamarin, mutta hänet nimitettiin vielä vuonna 1920 senaattoriksi.


title: Statuto Albertino

text: Statuto Albertino oli alkujaan Sardinian kuningaskunnan perustuslaki, jonka kuningas Kaarle Albert antoi vuonna 1848. Siitä tuli sittemmin Italian kuningaskunnan perustuslaki, ja se oli muuteltuna voimassa vuoteen 1948.


title: Statuto Albertino

text: Statuto Albertinon antaminen liittyi alkujaan vuoden 1848 vallankumoksellisiin tapahtumiin ja se oli mukailtu Ranskan vuoden 1830 peruskirjan mukaiseksi. Laki takasi kansalaisille joitain liberaaleja oikeuksia, kuten tasavertaisuuden lain edessä sekä rajoitetun kokoontumis- ja painovapauden. Se oli kuitenkin alkuperäisessä muodossaan melko konservatiivinen ja antoi äänioikeuden vain alle kolmelle prosentille väestöstä. Kuninkaalle perustuslaki jätti vahvat valtaoikeudet: Kuningas johti ulkopolitiikkaa ja sai nimittää tai erottaa ministerit sekä korkeimmat tuomarit mielensä mukaan. Parlamentti jakautui kahteen kamariin, joista edustajainkamarin jäsenet olivat vaaleilla valittuja, mutta senaatin jäsenet nimitti niin ikään kuningas.


title: Statuto Albertino

text: Kun Italia yhdistyi vuonna 1861 Sardinian johdolla, Statuto Albertino muuttui Italian perustuslaiksi. 1800-luvun lopulla ja 1900-luvun alussa perustuslakia ja sen tulkintaa muutettiin vapaamielisemmäksi, jolloin kuninkaan valta väheni. Italiassa siirryttiin parlamentaarisiin hallituksiin ja pääministerin virka, jota perustuslaissa ei edes mainittu, muodostui pysyväksi. Kuninkaalle jäi tosin edelleen vahva asema ulkopolitiikassa sekä poikkeusaikoina. Äänioikeutta laajennettiin, kunnes se vuonna 1913 ulottui käsittämään lähes koko miespuolison väestön. Fasistien vallan aikana vuosina 1922–1943 perustuslakia muutettiin toiseen suuntaan, ja valta keskitettiin fasistipuolueen johtamalle hallitukselle.


title: Statuto Albertino

text: Statuto Albertino korvattiin Italian tasavallan uudella perutuslailla vuonna 1948.


title: Chariklon renkaat

text: Chariklon renkaat on rengasjärjestelmä kentaureihin kuuluvan pikkuplaneetan (10199) Chariklo ympärillä. Renkaat löydettiin 3. kesäkuuta vuonna 2013 Euroopan eteläisessä observatoriossa, Chilessä Chariklon peittäessä tähden UCAC4 248-108672. Havainto oli odottamaton, sillä etsinnöistä huolimatta pikkuplaneetoilta ei ollut aikaisemmin löydetty renkaita. Tästä syystä Chariklon tähdenpeittoa tutkivat tähtitieteilijät eivät odottaneet löytävänsä renkaita. Chariklon renkaiden löytyminen oli siis ensimmäinen kerta, kun näin pieneltä kappaleelta löydettiin renkaat. Aikaisemmin rengasjärjestelmät tunnettiin ainoastaan Aurinkokunnan jättiläismäisiltä kaasuplaneetoilta (Jupiter, Saturnus, Uranus ja Neptunus).


title: Chariklon renkaat

text: Chariklon läpimitta on noin 248 ± 18 km, ja sillä on kaksi rengasta, joiden etäisyys pikkuplaneetasta on noin tuhat kertaa pienempi kuin Maan ja Kuun välinen etäisyys. Renkaiden läpimitat ovat noin 7 ja 3 km, ja niitä erottaa 9 km leveä rako. Renkaiden etäisyydet Chariklosta ovat 391 ja 405 km. Renkaat koostuvat todennäköisesti osittain vesijäästä, ja ne voivat olla jäänne törmäyksestä, ja niitä saattavat pitää kasassa Charikloa kiertävät kilometrin kokoiset kuut, joita ei ole vielä löydetty.


title: Chariklon renkaat

text: Rengasjärjestelmän löytyminen selittää myös sen, miksi Chariklon havaittiin hiljalleen himmentyvän ja vesijään häviävän sen spektristä vuosien 1997–2008 välisenä aikana, jolloin renkaiden asento Maahan nähden muuttui.


title: Chariklon renkaat

text: Tammikuussa 2015 joukko astronomeja esitti mahdollisuuden, että myös kentaurilla 2060 Chiron on renkaita.


title: Havaijinmonarkki

text: Havaijinmonarkki ("Chasiempis sandwichensis") on monarkkien heimoon kuuluva varpuslintu.


title: Havaijinmonarkki

text: Havaijinmonarkkia tavataan kotoperäisenä Havaijin saarella. Laji on vähenemässä pääasiassa vieraslajien ja tautien takia, ja se on luokiteltu vaarantuneeksi.


title: Tuomari

text: Tuomari on tuomioistuimen kokoonpanoon kuuluva henkilö, joka tuomioistuimen jäsenenä käsittelee ja ratkaisee sen käsiteltäviksi saatetut asiat.


title: Rarotonganmonarkki

text: Rarotonganmonarkki ("Pomarea dimidiata") on monarkkien heimoon kuuluva varpuslintu.


title: Rarotonganmonarkki

text: Rarotonganmonarkkia tavataan kotoperäisenä Rarotongalla. Laji oli aikoinaan maailman harvinaisimpia lintuja, mutta onnistuneen suojelutyön ansiosta se on runsastunut viime vuosina. Runsastumisesta huolimatta lajin populaatio ja levinneisyysalue ovat hyvin pienet. Se on luokiteltu vaarantuneeksi.


title: Hakuban mäkihyppystadion

text: Hakuban mäkihyppystadion () on kahden hyppyrimäen muodostama mäkihyppystadion Hakubassa Japanissa.


title: Hakuban mäkihyppystadion

text: Mäkihyppystadionin suunnittelu aloitettiin vuonna 1987 ja rakennustyöt aloitettiin heinäkuussa 1990. Avajaisia vietettiin marraskuussa 1992 ja seuraavana kesänä asennettiin alastulorinteisiin muovitukset. Mäkihyppystadion toimi yhtenä vuoden 1998 Naganon talviolympialaisten suorituspaikkana. Talviolympialaisten jälkeen siellä on järjestetty säännöllisesti kansainvälisiä kilpailuja.


title: Hakuban mäkihyppystadion

text: Talviolympialaisissa 1998 suurmäen kilpailun voitti japanilainen Kazuyoshi Funaki, normaalimäen kilpailun suomalainen Jani Soininen ja suurmäen joukkuekilpailun Japani joukkueella Takanobu Okabe, Hiroya Saitō, Masahiko Harada ja Kazuyoshi Funaki


title: Hakuban mäkihyppystadion

text:
Virallisen mäkiennätyksen 137,0 metriä ovat hypänneet Takanobu Okabe ja Masahiko Harada, epävirallisen mäkiennätyksen 140,0 metriä on hypännyt Takanobu Okabe.
Kesämäkiennätyksen 136,0 metriä on hypännyt Simon Ammann, epävirallisen kesämäkiennätyksen 137,5 metriä on hypännyt Klemens Murańka.
Naisten kesämäkiennätyksen 130,0 metriä on hypännyt Sara Takanashi.
Virallisen mäkiennätyksen 91,5 metriä on hypännyt Janne Ahonen, epävirallisen mäkiennätyksen 100,0 metriä ovat hypänneet Masaki Tomii ja Yoshihiko Osanai.
Kesämäkiennätyksen 99,5 metriä on hypännyt Yukiya Satō.


title: Marquesasinmonarkki

text: Marquesasinmonarkki ("Pomarea mendozae") eli aiemmalta nimeltään marquesasinvuorimonarkki on monarkkien heimoon kuuluva varpuslintu.


title: Marquesasinmonarkki

text: Marquesasinmonarkkia tavataan nykyisin vain Marquesassaariin kuuluvalla Moho Tanin saarella. Aiemmin sitä tavattiin myös samaan saariryhmään kuuluvilla Hiva Oan ja Tahuatan saarilla. Laji on luokiteltu erittäin uhanalaiseksi, koska sitä tavataan vain yhdellä hyvin pienellä saarella ja sen populaatio on hyvin pieni, mutta toisaalta vakaa. Lajia uhkaavat kissat ja lampaiden aiheuttamat elinympäristömuutokset.


title: Uahukanmonarkki

text: Uahukanmonarkki ("Pomarea iphis") eli aiemmalta nimeltään marquesasinrantamonarkki on monarkkien heimoon kuuluva varpuslintu.


title: Uahukanmonarkki

text: Uahukanmonarkkia tavataan Marquesassaariin kuuluvalla Ua Hukan saarella. Lajin kannaksi arvioitiin vuonna 1998 500–1 250 yksilöä. Se on luokiteltu äärimmäisen uhanalaiseksi, koska sen asuinalue pienenee maanviljelyn, maastopalojen, laidutamisen ja metsänhakkuiden takia.


title: Antonio Salandra

text: Antonio Salandra (13. elokuuta 1853 Troia, Apulia – 9. joulukuuta 1931 Rooma) oli italialainen poliitikko, joka toimi Italian pääministerinä vuosina 1914–1916.


title: Antonio Salandra

text: Salandra oli lähtöisin varakkaasta perheestä ja hän oli poliittisilta mielipiteiltään konservatiivinen. Hän väitteli lakitieteen tohtoriksi Napolin yliopistosta vuonna 1875 ja sai jo seuraavana vuonna professorin viran. Vuosina 1879–1914 hän oli hallinto-oikeuden professorina Rooman yliopistossa. Salandra valittiin Italian edustajakamariin vuonna 1886. Hän toimi alivaltiosihteerinä valtiovarainministeriössä 1891–1892 ja rahaministeriössä 1894–1896 sekä maatalous- ja kauppaministerinä 1899–1900. Salandra solmi läheiset suhteet paroni Sidney Sonninoon, ja toimi valtiovarainministerinä tämän ensimmäisessä hallituksessa vuonna 1906 sekä rahaministerinä toisessa hallituksessa 1909–1910. Giovanni Giolittin hallituksen kaaduttua Salandra kohosi pääministeriksi maaliskuussa 1914, ja otti itselleen myös sisäministerin salkun.


title: Antonio Salandra

text: Salandraa pidettiin aluksi vain väliaikaisena ylimenokauden pääministerinä, ja hänen hallituksensa olisi luultavasti kaatunutkin kesäkuussa 1914 Italiassa puhjenneisiin laajoihin mellakoihin, ellei ensimmäisen maailmansodan syttyminen olisi muuttanut tilannetta. Vaikka Italia oli kolmiliiton jäsenenä Saksan ja Itävalta-Unkarin liittolainen, Salandran hallitus valitsi sodan alussa puolueettomuuden, joka perusteltiin muodollisesti sillä, ettei Itävalta-Unkari ollut etukäteen konsultoinut Italiaa hyökkäyksestään Serbiaan. Kansalaismielipidettä myötäillen Salandra antoi julistuksen Italian puolueettomuudesta 2. elokuuta 1914. Ulkoministeri di San Giulianon kuoltua 16. lokakuuta Salandra otti vähäksi aikaa ulkoministerin tehtävät itselleen, kunnes virkaan tuli 5. marraskuuta Sonnino. Tämän jälkeen Salandran hallituksen politiikka alkoi käänyä selkeämmin keskusvaltoja vastaan. Salandra julisti hallituksen periaatteena olevan kansallinen etu, ”pyhä egoismi”. Salandran hallitus kilpailutti sodan osapuolia siitä, kumpi puoli tarjoaisi Italialle paremman palkkion sen liittymisestä sotaan. Ympärysvaltojen sitouduttua keväällä 1915 Lontoon sopimuksella tukemaan Italian tulevia aluevaatimuksia puolenvalinta oli selvä. Italia julisti sodan Itävalta-Unkarille 23. toukokuuta 1915. Salandran hallitus onnistui tässä ohittamaan sekä parlamentin että kansan enemmistön mielipiteen.


title: Antonio Salandra

text: Italian sotamenestys jäi vaatimattomaksi ja Trentossa toukokuussa 1916 kärsitty tappio johti 10. kesäkuuta Salandran hallitukselle annettuun epäluottamuslauseeseen. Hän erosi kaksi päivä myöhemmin. Salandra tuki Italian seuraavia hallituksia, mutta ei ollut itse niissä mukana. Sodan jälkeen hän oli yhtenä Italian edustajana Pariisin rauhankonferenssissa ja edusti maataan myös Kansainliitossa. Benito Mussolinin ja fasistien kaapattua vuonna 1922 vallan Salandra tuki aluksi heitä, mutta Giacomo Matteottin murhan jälkeen vuonna 1924 hän kääntyi Mussolinia vastaan. Mussolini nimitti hänet siitä huolimatta senaattoriksi vuonna 1928.


title: Paolo Boselli

text: Paolo Boselli (8. kesäkuuta 1838 Savona, Piemonte – 10. maaliskuuta 1932 Rooma) oli italialainen poliitikko, joka toimi Italian pääministerinä 1916–1917.


title: Paolo Boselli

text: Boselli oli koulutukseltaan juristi. Hän oli finanssitieteen ensimmäinen professori Rooman yliopistossa. Hän oli edustajainkamarissa keskustaoikeiston edustajana vuosina 1870–1921 eli yli puolen vuosisadan ajan. Boselli oli opetusministerinä Francesco Crispin ensimmäisessä hallituksessa 1888–1891, valtiovarainministerinä Crispin toisessa hallituksessa 1893–1896 ja rahaministerinä Luigi Pellouxin hallituksessa 1899–1900. Viimeksi mainitussa tehtävässä hän uudisti Italian kansallispankin. Hän oli opetusministerinä myös Sidney Sonninon ensimmäisessä hallituksessa vuonna 1906.


title: Paolo Boselli

text: Boselli kannatti Italian liittymistä ensimmäiseen maailmansotaan ja toukokuussa 1915 Itävalta-Unkarille annetun sodanjulistuksen yhteydessä hän piti edustajainkamarissa tärkeän puheen, jossa kannatti täysien valtuuksien antamista pääministeri Antonio Salandralle. Kun Salandran hallitus kaatui Trentossa kärsityn sotilaallisen tappion seurauksena kesäkuussa 1916, 78-vuotias Boselli nimitettiin uudeksi pääministeriksi ja hän kokosi laajapohjaisen kokoomushallituksen. Hänellä oli kuitenkin vaikeuksia saada eri ryhmien yhteistyö sujumaan. Bosellin hallitus julisti 28. elokuuta 1916 sodan myös Saksalle. Kun Italia kärsi lokakuussa 1917 entistäkin katastrofaalisemman tappion Caporetton taistelussa, Bosellin hallitus sai 25. lokakuuta epäluottamuslauseen ja erosi viisi päivää myöhemmin.


title: Paolo Boselli

text: Boselli nimitettiin vuonna 1921 Italian senaattiin, jossa hän esiintyi Benito Mussolinin tukijana. Hän auttoi maaliskuussa 1929 Mussolinin hallitusta saamaan Italian ja Vatikaanin välejä koskeneen lateraanisopimuksen hyväksyttyä senaatissa. Boselli kuoli 93-vuotiaana Roomassa vuonna 1932. Hän oli pitkään kaikkein vanhimmaksi elänyt Italian pääministeri, kunnes Giulio Andreotti rikkoi ennätyksen vuonna 2012.


title: David Savard

text: David Savard (s. 22. lokakuuta 1990 St. Hyacinthe, Quebec) on kanadalainen jääkiekkopuolustaja, joka pelaa NHL-joukkue Columbus Blue Jacketsissa. Hänet varasi neljännellä kierroksella Blue Jackets. Hän on maailmanmestari vuodelta 2015.


title: David Savard

text: Savard pelasi junioriliiga QMJHL:ssä neljä kautta, joukkueinaan Baie-Comeau Drakkar ja Moncton Wildcats, vuosina 2007–2010. Hänet palkittiin QMJHL:n parhaana puolustajana ja parhaan puolustavana puolustajana kaudella 2009–2010.


title: David Savard

text: Kauden 2010–2011 hän vietti kokonaan Columbuksen yhteistyöjoukkue Springfield Falconsissa, tehden 44 pistettä (11 maalia 32 syöttöä) 72:ssa ottelussa. Hän oli kauden eniten pisteitä tehnyt puolustaja joukkueessaan, ja toiseksi eniten pisteitä tehnyt tulokaspuolustaja liigassa.


title: David Savard

text: Seuraavat kaksi kautta Savard vietti pelaten osan kaudesta Springfieldissä, ja osan Columbuksessa. Ensimmäisen maalinsa NHL:ssä Savard iski Minnesota Wildia vastaan 7. helmikuuta 2012. Joulukuussa 2012, juuri ennen työsulun päättymistä, Savardin pelaamista hidasti vatsavamma. Hän kävi läpi leikkauksen, ja pelasi kivuista huolimatta neljässä ottelussa.


title: David Savard

text: Kauden 2013–2014 Savard pelasi Columbuksen kokoonpanossa. Kauden päätteeksi 5. heinäkuuta 2014 Savard allekirjoitti kahden vuoden jatkosopimuksen Blue Jacketsin kanssa.


title: David Savard

text: Savard kuului Kanadan joukkueeseen, joka voitti maailmanmestaruuden Tšekissä 2015. Hän antoi turnauksessa neljä maalisyöttöä.


title: Adrián Menéndez

text: Adrián Menéndez-Maceiras (s. 28. lokakuuta 1985 Marbella) on espanjalainen tennispelaaja. Parhaimmillaan hän on ollut kaksinpelissä ATP-listan sijalla 169 lokakuussa 2012.


title: Agustín Velotti

text: Agustín Velotti (s. 24. toukokuuta 1992 Larroque) on argentiinalainen tennispelaaja. Parhaimmillaan hän on ollut kaksinpelissä ATP-listan sijalla 168 syyskuussa 2013.


title: Agustín Velotti

text: Velotti voitti poikien kaksinpeliturnauksen Ranskan avoimissa 2010.


title: Akira Lenting

text: Akira Lenting (s. 11. elokuuta 1990 Nagano) on japanilainen maastohiihtäjä, joka edustaa itse perustamaansa Team Akira -seuraa.


title: Akira Lenting

text: Maastohiihdon maailmancupissa Lenting kilpaili ensimmäisen kerran Jällivaarassa marraskuussa 2010. Ensimmäiset maailmancupin pisteensä hän saavutti Toblachin 15 kilometrin perinteisen hiihtotavan kilpailussa helmikuussa 2014 oltuaan 29:s. Val di Fiemmen MM-kilpailuissa 2013 Lenting sijoittui Japanin viestijoukkueen mukana kahdeksanneksi. 30 kilometrin yhdistelmäkilpailussa hän oli 44:s.


title: Bhagat Singh

text: Bhagat Singh (28. syyskuuta 1907 – 23. maaliskuuta 1931) oli intialainen sosialisti ja anarkisti, joka toimi 1920- ja 1930-lukujen vaihteessa Intian itsenäisyysliikkeessä. Vaikka Singh on nykyään länsimaissa lähes tuntematon, häntä pidetään yhtenä liikkeen merkittävimpänä marttyyrinä (""shaheed""), jolla oli suuri vaikutus myöhemmille 1930- ja 1940-lukujen itsenäisyystaistelijoille.


title: Bhagat Singh

text: Nykyisen Pakistanin alueella sijaitsevassa Jaranwala Tehsilin kylässä syntynyt Singh oli etniseltä taustaltaan sikhi. Hänen perheensä oli jo aikaisemmin ollut mukana itsenäisyysliikkeen toiminnassa brittiläisiä siirtomaaisäntiä vastaan. Teini-ikäisenä Singh kiinnostui eurooppalaisista vallankumousliikkeistä ja tutustui myös anarkismiin sekä marxilaisuuteen. Useissa Intian itsenäisyysliikkeeseen kuuluneissa järjestöissä mukana ollut Singh nousi lopulta Hindustanin tasavaltaisarmeijan johtoon vuonna 1928 ja muutti sen samalla sosialistiseksi.


title: Bhagat Singh

text: Joulukuussa 1928 Singh ampui yhdessä toverinsa Shivaram Rajgurun kanssa brittiläisen poliisipäällikön John P. Saundersin Lahoren kaupungissa. Murha oli kosto kuukautta aikaisemmin poliisin käsissä surmansa saaneen kirjailijan ja poliitikon Lala Lajpat Rain kuolemasta. Rauhanomaiseen vastarintaan uskonut Mahatma Gandhi tuomitsi murhan, mutta esimerkiksi Jawaharlal Nehru kertoi ymmärtävänsä sen motiivit.


title: Bhagat Singh

text: Huhtikuussa 1929 Singh ja Batukeshwar Dutt -niminen vallankumouksellinen heittivät kaksi pommia Intian lakiasäätävän neuvoston istuntosaliin kokouksen ollessa käynnissä. Singh oli saanut ajatuksen ranskalaiselta anarkistilta Auguste Vaillantilta, joka teki vastaavan iskun Ranskan parlamentin edustajainhuoneeseen vuonna 1893. Vaillantin tavoin myöskään Singhillä ei ollut tarkoituksena surmata ketään, vaan pelkästään aiheuttaa mahdollisimman paljon sekasortoa. Miehet tehostivat attentaattiaan huutamalla iskulauseita ja heittelemällä lentolehtisiä. Tapauksen jälkeen he tulivat suunnitelmansa mukaisesti pidätetyiksi.


title: Bhagat Singh

text: Singh ja Dutt tuomittiin pommi-iskusta elinkautiseen vankeusrangaistukeen, vaikka se ei ollut aiheuttanut kuolonuhreja. Myöhemmin Singh, Shivaram Rajguru sekä suunnitteluun osallistunut Sukhdev Thapar saivat poliisipäällikkö Saudersin murhasta kuolemantuomion. Miehet hirtettiin Lahoren vankilassa 23. maaliskuuta 1931. Kuolemantuomiot aiheuttivat laajoja mellakoita eri puolilla Intiaa. Protestien kohteena oli brittiviranomaisten lisäksi myös Gandhi.


title: Bhagat Singh

text: Elokuussa 2008 paljastettiin Intian parlamentin edustalla Singhin patsas, joka sijoitettiin Gandhin ja Subhas Chandra Bosen patsaiden vierelle. Parlamentin istuntosalissa on Singhin ja pommi-iskuun osallistuneen Duttin muotokuvat. Singhin, Rajgurun ja Sukhdevin ruumiiden polttohautuspaikalla on vuonna 1968 paljastettu muistomerkki.


title: Bhagat Singh

text: Singhin suvun kotikylässä Khatkar Kalassa sijaitsee vuonna 1981 toimintansa aloittanut Bhagat Singh -museo. Hänen elämästään on tehty myös lukuisia Bollywood-elokuvia sekä näytelmiä. Vuonna 2008 Singh valittiin "India Today" -lehden äänetyksessä kaikkien aikojen suurimmaksi intialaiseksi ennen Gandhia, Bosea ja Nehrua. Hänen mukaansa on Punjabin osavaltiossa nimetty Shahid Bhagat Singh Nagarin piirikunta.


title: Lontoon sopimus (1915)

text: Lontoon sopimus oli ensimmäisen maailmansodan aikana 26. huhtikuuta 1915 Lontoossa allekirjoitettu salainen sopimus puolueettoman Italian ja ympärysvaltoihin kuuluneiden Ranskan, Ison-Britannian sekä Venäjän välillä, jolla varmistettiin Italian liittyminen sotaan. Sopimuksessa Italialle luvattiin Itävalta-Unkariin kuuluneita alueita, mikäli se liittyisi sotaan kuukauden kuluessa sopimuksen allekirjoittamisesta.


title: Lontoon sopimus (1915)

text: Italia oli ollut vuodesta 1882 kolmiliiton jäsen ja siten periaatteessa keskusvaltojen eli Saksan ja Itävalta-Unkarin liittolainen, mutta maailmansodan puhjettua elokuussa 1914 Antonio Salandran hallitus oli julistanut Italian puolueettomaksi. Sen jälkeen Italia oli antanut sodan molempien osapuolten kosiskella itseään ja odottanut, kummalta puolelta se saisi paremman tarjouksen sotaan liittymisestä. Maan ulkoministeri Sidney Sonnino kutsui tätä ”pyhän itsekkyyden” politiikaksi. Saksan painostuksesta Itävalta-Unkari lupautui luovuttamaan Italialle Trentinon alueen ja antamaan sille vapaat kädet Dodekanesiassa ja Albaniassa sekä takaamaan Triestelle autonomian. Ympärysvallat tekivät kuitenkin korkeamman tarjouksen: keskusvaltojen lupaamien alueiden ohella Italia saisi sodan jälkeen Itävalta-Unkarilta Etelä-Tirolin ja sen mukana Itävallan saksankielisiä alueita aina Brennerin solaan asti sekä Triesten, Gorizian, Istrian niemimaan ja pohjoisen Dalmatian rannikon. Lisäksi Italia saisi osan Turkin Adaliasta siinä tapauksessa, että myös Ottomaanien valtakunnan alueita jaettaisiin sodan jälkeen.


title: Lontoon sopimus (1915)

text: Salainen liittosopimus allekirjoitettiin tältä pohjalta 26. huhtikuuta Lontoossa. Siinä Italialle luvattiin edellämainittujen alueiden ohella eräitä pieniä saaria, osuus tulevista sotakorvauksista sekä mahdollisuus saada kompensaatiota, mikäli Ranska ja Iso-Britannia ottaisivat haltuunsa Saksan siirtomaat Afrikassa. Italia lupasi sopimuksessa käyttää kaikki resurssinsa sotaan keskusvaltoja vastaan. Venäjä lupasi sitoa Itävalta-Unkarin joukkoja itärintamalle, jotta Italia ei joutuisi yksin niitä vastaan.


title: Lontoon sopimus (1915)

text:
Lontoon sopimuksen allekirjoittamisen jälkeen Salandran hallitus ilmoitti 3. toukokuuta 1915 Italian eroavan kolmiliitosta, mikä enteili sotaan liittymistä ympärysvaltojen puolelle. Enemmistö Italian parlamentin jäsenistä ja myös enemmistö kansasta kuitenkin vastusti sotaa, sillä pelkkä puolueettomuuskin näytti joka tapauksessa tuovan Italialle Itävalta-Unkarin lupaamat alueet. Yli 300 kansanedustajaa vaati sodan vastustajana tunnettua entistä pääministeriä Giovanni Giolittia palaamaan hallituksen johtoon. Pääministeri Salandra ehti jo jättää eronpyyntönsä, mutta Giolitti ei kyennyt muodostamaan hallitusta, koska hän olisi sodan välttämiseksi joutunut irtisanomaan Lontoon sopimuksen ja pettämään Italian uudet liittolaiset. Sitä ei myöskään kuningas Viktor Emanuel III olisi hyväksynyt. Samaan aikaan sodan kannattajat, kuten Gabriele D’Annunzio ja Benito Mussolini järjestivät äänekkäitä mielenosoituksia sodan julistamisen puolesta. Kuningas ei lopulta myöntänyt Salandran hallitukselle eroa ja 20. toukokuuta parlamentti antoi hallitukselle lähes yksimielisesti vapaat kädet ryhtyä sotaan. Italia julisti sodan Itävalta-Unkarille 23. toukokuuta.
Italialaisten suureksi pettymykseksi Italia ei saanut maailmansodan jälkeen Pariisin rauhankonferenssissa kaikkia niitä alueita, jotka sille oli luvattu. Konferenssissa taitettiin peistä Italian rajoista uuden Jugoslavian valtion kanssa Balkanilla. Varsinkin Yhdysvaltain presidentti Woodrow Wilson taivutteli Italian edustajat perääntymään alkuperäisistä vaatimuksistaan. Saint-Germainin rauhansopimuksessa (1919) Italia sai lopulta Trentinon, Gorizian, Etelä-Tirolin, Triesten ja Istrian niemimaan, mutta ei Fiumea eikä alueita Dalmatiasta, Albaniasta tai Afrikasta. Italian nationalistit julistivat, että Italialta oli riistetty sille kuuluneet saatavat. D’Annunzion johtamat vapaaehtoiset valtasivat lopulta omin päin italiankielisen Fiumen estääkseen sen päätymisen Jugoslavialle.


title: West Island

text: West Island on Australian hallinnassa olevien Kookossaarten suurin saari, 10 km pitkä. Vuonna 2011 West islandilla asui 133 saarten noin 550 asukkaasta.


title: West Island

text: Saarella olevaa asutuskeskusta voidaan myös pitää Kookossaarten epävirallisena pääkaupunkina, vaikka Kookossaaret eivät ole itsenäinen valtio. Kookossaaret ovat maailman toiseksi pienin autonominen hallintoalue.


title: West Island

text: Kookossaarten kolmesta ravintolasta kaksi sijaitsee West Islandilla.


title: Francesco Saverio Nitti

text: Francesco Saverio Nitti (19. heinäkuuta 1868 Melfi – 20. helmikuuta 1953 Rooma) oli italialainen poliitikko, joka toimi Italian pääministerinä ensimmäisen maailmansodan jälkeen 1919–1920.


title: Francesco Saverio Nitti

text: Nitti toimi alun perin lehtimiehenä ja taloustieteen professorina Napolin yliopistossa, kunnes hänet valittiin vuonna 1904 Italian edustajakamariin liberaalien edustajana. Hän toimi maatalous-, teollisuus- ja kaupaministerinä Giovanni Giolittin hallituksessa vuosina 1911–1914, missä ominaisuudessa hän kansallisti vakuutustoimen. Lokakuusta 1917 tammikuuhun 1919 hän oli rahaministerinä Vittorio Emanuele Orlandon hallituksessa. Orlandon erottua kesäkuussa 1919 Nittistä tuli pää- ja sisäministeri. Italia oli tuolloin keskellä sota-ajasta aiheutunutta taloudellista kriisiä ja samalla mukana Versaillesin rauhanneuvotteluihin liittyneessä aluekiistassa muiden voittajavaltioiden kanssa. Nittin hallitus ei saanut palautettua Italiaan sisäistä järjestystä eikä useista yrityksistään huolimatta löytämään ulkovaltojen kanssa tyydyttävää kompromissia Fiumen kysymyksestä, mikä alensi hallituksen suosiota. Hallitus muutti elokuussa 1919 vaalilakia siten, että parlamenttivaaleissa siirryttiin suhteellisen vaalitapaan, mikä vain vahvisti oppositiossa olleita sosialisteja. Erityisesti harmeja aiheuttivat teollisuustyöläisten laajat lakot sekä uuden fasistipuolueen aiheuttamat järjestyshäiriöt. Nitti erosi lopulta 9. kesäkuuta 1920.


title: Francesco Saverio Nitti

text: Nitti oli vielä parlamentin jäsenenä 1921–1924, mutta jäi syrjään politiikasta fasistien kiristäessä otettaan vallasta. Myöhemmin hän asui vuosia maanpaossa Ranskassa ja omistautui kirjoittamiselle. Saksalaiset vangitsivat Nittin toisen maailmansodan aikana elokuussa 1943 ja internoivat hänet Itävaltaan, mistä hän vapautui sodan päätyttyä. Hänet valittiin Italian senaattiin vuonna 1948.


title: Joni Herrala

text: Joni Samuli Herrala (s. 26. syyskuuta 1994 Helsinki) on suomalainen koripalloilija. Hän on pelannut urallaan kymmeniä nuorten maaotteluita.


title: Joni Herrala

text: Herralan kasvattajaseura on Torpan Pojat, jonka paidassa hän debytoi Korisliigassa kaudella 2009–2010. Hän pelasi kauden aikana yhden liigaottelun, jossa hänestä tuli senhetkinen nuorin Korisliigassa pisteitä tehnyt pelaaja. Pääasiassa hän pelasi kauden seuran juniorijoukkueissa, joissa hän voitti samana kautena B-nuorten Suomen-mestaruuden. Vuosina 2010–2012 Herrala pelasi myös I-divisioonaa Torpan Poikien kehitysjoukkueissa.


title: Joni Herrala

text: Kaudella 2012–2013 Herrala pelasi I-divisioonaa HBA-Märskyn joukkueessa, josta hän siirtyi kesken kauden Tapiolan Honkaan. Lisäksi hän edusti kauden aikana Hongan juniorijoukkueita, joissa hän voitti kauden päätteeksi A-nuorten Suomen-mestaruuden. Heinäkuussa 2015 Herrala siirtyi BC Nokiaan. Herralalle ei tarjottu jatkosopimusta kauden jälkeen, mutta hän sai tarjouksia muilta seuroilta. Kesäkuussa 2016 hän siirtyi KTP:hen.


title: Joni Herrala

text: Valmentaja Ray Ailuksen mukaan Herrala on eritoten pelintekijän pelipaikalla pelaava nopeajalkainen ja hyvin puolustava pelaaja.


title: Bulgarian–Bysantin sota (889–897)

text: Bulgarian–Bysantin sota (889–897) käytiin keisari Leo VI:n ollessa Bysantin valtaistuimella. Sota päätti pitkähkön rauhan kauden, joka oli alkanut Bulgarian kääntymisestä krstinuskoon ja Bysantin kirkon alaisuuteen vuonna 864. Sodan aloitti Bulgarian tsaari Simeon noustuaan valtaistuimelle 889. Hänen tarkoituksenaan oli laajentaa Bulgariaa etelään.


title: Bulgarian–Bysantin sota (889–897)

text: Leo VI:n hallituskauden aikana Bysantti kävi useita sotia myös muslimeja vastaan. Kun Bysantti joutui vuodesta 889 yhtä aikaa sotimaan molempia vihollisiaan vastaan, joutui Leo VI ostamaan liittolaisekseen unkarilaiset, jotka olivat juuri siirtymässä kohti Tonavaa. Keisarin palkkaamina he hyökkäsivät bulgaarien kimppuun pohjoispuolelta. Simeon puolestaan liittoutui unkarilaisia seuranneen petsenegi-heimon kanssa. Sota päättyi vuonna 896 Bulgarian voittoon: unkarilaiset väistivät Pannoniaan ja Simeon sai Bysantilta vuoden 897 rauhansopimuksessa lupauksen vuosittaisista lahjamaksuista Bulgarialle..


title: Brunete

text: Brunete on kunta Espanjassa Madridin itsehallintoalueella. Se sijaitsee Madridista länteen, ja kunnan pinta-ala on 48,94 neliökilometriä. Vuoden 2016 alussa asukasluku oli 10 374.


title: Alex Zingerle

text: Alex Zingerle (s. 17. elokuuta 1992) on italialainen alppihiihtäjä, joka edustaa Ski Club ladinia -seuraa.


title: Alex Zingerle

text: Nuorten MM-kilpailuissa 2013 Zingerle sijoittui suurpujottelussa hopealle. Alppihiihdon maailmancupissa hän kilpaili ensimmäisen kerran Alta Badian suurpujottelussa joulukuussa 2012. Maailmancupin pisteille hän sijoittui ensimmäisen kerran Val d’Isèressä joulukuussa 2013 oltuaan suurpujottelussa 18:s. Se on myös toistaiseksi hänen paras sijoituksensa maailmancupissa.


title: Alex Kershaw

text: Alex Kershaw (1966 York, Englanti) on brittiläissyntyinen, vuonna 1994 Yhdysvaltoihin muuttanut tietokirjailija ja toimittaja. Hän on kirjoittanut urallaan The Guardian-, The Independent- ja The Sunday Times -lehdille. Kershaw’n tietokirjat ovat käsitelleet erityisesti toista maailmansotaa, ja lisäksi hän on kirjoittanut elämäkerrat Jack Londonin ja Robert Capasta.


title: Pasažieru vilciens

text: Pasažieru vilciens on latvialainen rautatieyhtiö, joka hoitaa Latvian sisäistä henkilöliikennettä. Se perustettiin syksyllä 2001 Latvijas dzelzceļš -yhtiön tytäryhtiöksi emoyhtiön aiemmista henkilöliikenteestä vastanneesta osasta “Elektrovilciens” ja “Dīzeļvilciens” (sähkö- ja dieseljunakalusto). Lokakuusta 2008 lähtien Pasažieru vilciens on ollut itsenäinen valtionyhtiö.


title: Pasažieru vilciens

text: Vuonna 2015 yhtiön uutisoitiin uusivan vaunukalustoaan


title: LDZ Cargo

text: LDZ Cargo on latvialainen rautatieyhtiö, joka hoitaa ulkomaan matkustajaliikennettä. Sen junat kulkevat Riiasta Pietariin, Moskovaan ja Minskiin. Se on Latvijas dzelzceļš -yhtiön tytäryhtiö.


title: Pepi (sarjakuvahahmo)

text: Pepi () on Disneyn sarjakuvamaailmassa esiintyvä koiranpentu. Pepi on Kaunottaren ja Kulkurin poika. Pepi on luonteeltaan melkoisen villi, ja joissakin tarinoissa hän haluaa esiintyä sankarina. Pepi syntyi sisartensa kanssa vuoden 1955 elokuvan "Kaunotar ja Kulkuri" loppupuolella. Pepin sisarukset ovat rodultaan cockerspanieleja, niin kuin Kaunotar, kun taas Pepi on rodultaan snautseri, kuten isänsä Kulkuri. Pepi on uutena päähenkilönä elokuvan jatko-osassa "Kaunotar ja Kulkuri II – Pepin seikkailut". Pepin ystäviin kuuluu raisu tyttökoira Enkeli, joka haaveili perheestä ja löytääkin uuden kodin Pepin perheen luota.


title: Pepi (sarjakuvahahmo)

text: Suomessa Pepi-sarjakuvia on ilmestynyt muun muassa "Aku Ankka" -lehdessä.


title: Pepi (sarjakuvahahmo)

text: Pepin englanninkielisenä äänenä on näyttelijä Scott Wolf ja suomenkielisenä Antti L. J. Pääkkönen.


title: Taste of Death

text: Taste of Death on suomalaisen heavy metal -yhtye Hiroshiman ensimmäinen ja viimeiseksi jäänyt studioalbumi. Se julkaistiin vuonna 1984 levymerkillä Kräk!.


title: Kari-Pekka Friman

text: Kari-Pekka Friman (s. 5. lokakuuta 1966 Turku) on suomalainen entinen jääkiekkopuolustaja. Hän pelasi urallaan SM-liigassa yhteensä 454 runkosarjaottelua tehopistein 28+64=92 ja keräten 118 jäähyminuuttia, 65 playoff-ottelua tehopistein 3+6=9 ja keräten neljä jäähyminuuttia sekä 11 liigakarsintaottelua tehden yhden syöttöpisteen ja keräten kuusi jäähyminuuttia. Friman pelasi urallaan myös yhden kauden Ranskassa.


title: Kari-Pekka Friman

text: Friman oli Turun Palloseuran kasvatti. Hän debytoi seuran SM-liigajoukkueessa kaudella 1984–1985, jolloin Friman teki 33 runkosarjaottelussa tehot 5+3=8 sekä kymmenessä playoff-ottelussa tehot 2+2=4. Hän jakoi lukemalla +18 TPS:n sisäisen tehotilaston voiton Jouko Narvanmaan kanssa ja voitti kauden päätteeksi SM-hopeaa. Neljän SM-liigakauden jälkeen Friman siirtyi kaudeksi 1988–1989 I-divisioonajoukkue TuToon, jonka tehokkain puolustaja hän oli tehoilla 17+24=41. Friman sijoittui koko sarjan puolustajien pistepörssissä neljänneksi.


title: Kari-Pekka Friman

text: Kaudella 1989–1990 Friman jatkoi uraansa SM-liigassa Rauman Lukon riveissä ja teki siellä ensimmäisellä kaudellaan liigan yhden kauden piste-ennätyksensä tehoilla 3+12=15. Viidennen Lukko-kautensa 1993–1994 päätteeksi hän voitti SM-pronssia. Kauden 1995–1996 Friman pelasi TuTossa, joka putosi kuitenkin kauden päätteeksi SM-liigasta I-divisioonaan. Friman jatkoi kaudella 1996–1997 uraansa kuitenkin Ranskan pääsarjan HC Amiensissa. Hän lopetti pelaajauransa kevääseen 1997.


title: Kari-Pekka Friman

text: Friman toimi uransa jälkeen mm. TPS:n C-nuorten joukkueenjohtajana kaudella 2011–2012.


title: Kari-Pekka Friman

text: Friman pelasi alle 20-vuotiaiden MM-kilpailuissa vuosina 1985 ja 1986 sekä alle 18-vuotiaiden EM-kilpailuissa vuonna 1984, jolloin hänet valittiin turnauksen tähdistökentälliseen. Friman pelasi myös kaksi A-maaottelua tehopistein 1+1=2 kaudella 1993–1994.


title: Kari-Pekka Friman

text: Frimanin pojat Niklas ja Matias ovat jääkiekkoilijoita. Niklas pelaa Hämeenlinnan Pallokerhon SM-liigajoukkueessa ja Matias on pelannut TPS:n A-nuorissa.


title: Jokerien historia

text: Jääkiekkoseura Helsingin Jokerien historia alkaa sen perustamisvuodesta 1967. Helsinkiläinen rakennusmestari Aimo Mäkinen osti itselleen Töölön Vesa -nimisen urheiluseuran jääkiekkotoiminnan, jolloin syntyi uusi seura, Jokerit.


title: Jokerien historia

text: Jokerit nousi pian perustamisensa jälkeen kansalliselle huipulle voittaen Suomen mestaruuden keväällä 1973. Vuosikymmenen puolivälissä menestys kuitenkin taantui, ja 1970-luvun lopulta aina 1980-luvulle joukkue joutui talousvaikeuksien myötä lähes jatkuvasti taistelemaan sarjapaikastaan. Lopulta Jokerit putosi I-divisioonaan keväällä 1987. Jokerit palasi liigaan syksyksi 1989, mutta seura oli käytännössä konkurssikypsä. Uuden omistajan, Harry Harkimon, johdolla Jokerit kuitenkin nousi takaisin huipulle voittaen 1990-luvun aikana neljä Suomen mestaruutta ja yhden hopean. Uudelle vuosituhannelle tultaessa menestys heikkeni, vaikkakin Jokerit voitti vielä mestaruuden vuonna 2002, hopeaa vuosina 2000, 2005 ja 2007 sekä pronssia vuonna 2012. Vuonna 2014 Jokerit siirtyi KHL-sarjaan.


title: Jokerien historia

text: Historiansa aikana joukkue on voittanut yhteensä kuusi Suomen mestaruutta, kuusi hopeaa ja kaksi pronssia. Lisäksi se on saavuttanut muun muassa kaksi Euroopan cupin mestaruutta sekä Continental Cupin voiton.


title: Jokerien historia

text: Jokerien jääkiekkotoiminnan juuret ovat Töölön Vesassa, jonka ensimmäinen SM-sarjakausi oli 1955–1956. Töölön Vesa ajautui kuitenkin 1960-luvulla rahoitusongelmiin. Helsinkiläinen rakennusmestari Aimo Mäkinen osti 1967 Töölön Vesan jääkiekkotoiminnan, otti osan seuran veloista vastuulleen ja perusti samalla Helsingin Jokerit.Mennander & Mennander 2003, s. 172–174. Mäkinen halusi Helsinkiin HIFK:n rinnalle toisen menestyvän jääkiekkojoukkueen.


title: Jokerien historia

text: Ajatus uuden seuran nimestä syntyi Veikkauksen osastopäälliköltä ja Vesan joukkueenjohtajata Raimo Kähköseltä, joka oli ihastunut tuoreen porilaisjoukkueen Ässien nimeen. Hän pohti pataässää parempaa korttia ja päätyi jokeriin. Nimeen liittyi kuitenkin pari hidastetta: yhdistysrekisteristä löytyi käpyläläinen palloseura Jokerit ja Tikkurilan väritehtailla oli Jokeri-maali. Käpylän Jokerien toiminta oli kuitenkin loppunut jo kauan sitten, ja Tikkurilan maalitehdas ryhtyi sponsoroimaan uutta seuraa. Esikuva seuran logollekin löytyi korttipakasta.


title: Jokerien historia

text: Virallisesti Jokerit aloitti toimintansa 27. lokakuuta 1967, jolloin pidettiin perustamiskokous. Kokouksen pitivät Mäkinen ja ”minijohtakunta”, johon kuuluivat maalarimestarit Eino Syrjänen ja Reino Vilen sekä taloudenhoitajaksi lupautunut Keijo Tamminen. Uusi joukkue tuli yleisön tietoon 6. marraskuuta, jolloin ruotsinkielinen päivälehti Nya Pressen julkaisi uutisen uudesta seurasta.


title: Jokerien historia

text:
Jokerien ensimmäinen peli oli 10. marraskuuta 1967 käyty harjoitusottelu ylimmällä sarjatasolla, SM-sarjassa, pelannutta Upon Palloa vastaan. Pelaajat esiintyivät ottelussa Vesan paidoissa, sillä uudet peliasut eivät olleet vielä valmistuneet. Ottelu päättyi Jokerien 4–3-voittoon. Jokerien historian ensimmäisen maalin teki Olli J. Hietanen.
Ensimmäiset kaksi kauttaan Jokerit pelasi toiseksi korkeimmalla sarjatasolla Suomen sarjassa. Jokerien ensimmäinen sarjaottelu oli vieraspeli Karhu-Kissoja vastaan 23. marraskuuta 1967. Jokerit otti siitä 1–7-vierasvoiton, ja joukkueen ensimmäisen sarjaottelun maalin teki Timo Neira ja ensimmäisen jäähyn otti Osmo Kuusisto. Joukkue sai ensimmäisellä kaudellaan 15 pistettä ja sijoittui tappiottomana pelanneen Rauman Lukon jälkeen toiseksi. Tulokaskauden paras pistemies oli Timo Turunen, joka teki 18 pistettä 12 ottelussa (13 maalia ja 5 syöttöä). Kauden jälkeen Jokerien valmentaja Jorma ”Jerry” Salmi siirtyi Mestaruussarjaan nousseen HIFK:n valmentajaksi.


title: Jokerien historia

text: Kauden 1968–1969 ainoa tavoite oli sarjanousu, sillä seuran talous ei kestäisi kolmatta kautta alemmalla sarjatasolla. Joukkuetta vahvistettiin edelliskaudesta, ja uutena tulokkaana seuraan tuli muun muassa Tapparan puolustaja Antti Perttula. Kauteen lähdettäessä valmentajavastuuta kantoi Martti Sarlin, joka kuitenkin sai lähteä pian pelaajien kyllästyttyä valmentajaan, joka huusi kentänlaidalta megafonilla ohjeita. Edelliskauden valmentaja Jerry Salmi ei viihtynyt paikallisvastustajassa vaan tuli takaisin Jokereihin. Sarlinin jäljiltä valmentajavastuun otti kuitenkin Jorma Kyntölä. Jokerien taustalla vaikutti myös Gustav Bubník, joka yhdessä Kyntölän kanssa analysoi ottelut.


title: Jokerien historia

text: Sarjasysteemi oli muuttunut kaudelle 1968–1969: Suomen sarjan lohkojen kaksi parasta eteni karsintoihin eikä mikään joukkue noussut enää suoraan. Jokerit selvitti tiensä karsintoihin etelälohkon voittajana. Alkusarjan toisen sijan vei Jokerien kanssa tasapisteissä ollut TPS, joka jäi heikomman maalieron vuoksi toiseksi. Jokerit voitti ensimmäisessä karsintasarjan ottelussa Kiekko-Pojat Mäntän lumipyryssä 1–2. Seuraavissa otteluissa kaatuivat JoKP ja TPV. Nousun kannalta ratkaisevana otteluna pidettiin TPS:n ja Jokerien kohtaamista. Alkusarjassa joukkueiden molemmat keskinäiset ottelut olivat päättyneet 3–3-tasatulokseen. Karsintasarjan ottelussa Jokerit pelasi tiukkaa miesvartiointia. Jokerien ketju Neira–Hietanen–Kari Puolimatka eliminoi täysin Juhani Wahlstenin johtaman TPS:n ykkösketjun. Jokerit vei ottelun 2–3-lukemin. Viimeisessä karsintasarjan ottelussa Jokerit kukisti Hilparan ja varmisti näin sarjanousun.


title: Jokerien historia

text: Jokerien ensimmäinen SM-sarjakausi oli 1969–1970. Aimo Mäkinen oli aloittanut ennennäkemättömän joukkueenrakentamisen, ja Jokerit sai ensimmäiselle SM-sarjakaudelleen lukuisia kovia vahvistuksia. Mäkisellä oli tapana tarjota pelaajille suoraan rahaa niin pitkään, kunnes sopimus syntyi. Joukkueeseen liittyivät muun muassa Porin Ässissä maineeseen noussut Veli-Pekka Ketola, huippupuolustaja Ilpo Koskela ja Lauri Mononen. Tuona kautena Jokereissa pelasi myös myöhemmin A-maajoukkuetta, Jokereita ja Chicago Blackhawksia valmentanut Alpo Suhonen. Jokerien pelaajista parhaiten esillä olivat Turunen ja Ketola, jotka sijoittuivat SM-sarjan pistepörssissä sijoille 4 ja 5. Jokerien ensimmäisen SM-sarjakauden sijoitus oli lopulta viides.


title: Jokerien historia

text: Samanaikaisesti edustusjoukkueen rakentamisen kanssa Jokerit organisoi Itä-Helsinkiin Kanada-sarjan, joka oli suunnattu seuran omille junioreille. Idea saatiin Tampereen Ilveksen samankaltaisesta järjestelmästä, ja Kanada-sarjassa usea tuleva huippupelaaja aloitti kiekkoharrastuksensa. Sarja käynnistyi vuonna 1969. Aimo Mäkisen haavena oli saada sitä kautta kasvatetuksi edustusjoukkue täysin omista junioreista, mutta kokonaista liigajoukkuetta ei siltä pohjalta milloinkaan saatu aikaan. Juniorien Kanada-sarja tosin tuotti nopeasti tuloksia: D-juniorit voittivat Suomen mestaruuden keväällä 1973 ja sekä B-, C- että E-pojat kaudella 1975–1976. Vahvan ja järjestelmällisen juniorityönsä avittamana Jokerit sai itselleen kannattajia erityisesti nuorten riveistä.


title: Jokerien historia

text: Kaudeksi 1970–1971 Jokerit sai riveihinsä yhden huippupelaajan lisää, kun Seppo Repo liittyi joukkueeseen osittain paikkaamaan Ässiin palannutta Veli-Pekka Ketolaa. Jokerien ensimmäinen mestaruus oli lähellä. Joukkue voitti runkosarjan, mutta jatkosarjassa se pelasi heikosti ja oli vasta sen viides, eli toiseksi viimeinen. Lopullinen sijoitus oli mestaruuden vieneen Porin Ässien jälkeen toinen. Jokereista Ässiin lähtenyt Veli-Pekka Ketola oli mestarijoukkueen paras pistemies.Mennander & Mennander 2004, s. 336.


title: Jokerien historia

text: Kaudella 1971–1972 Jokereissa pelasi sen historian ensimmäinen ulkomaalaispelaaja, kun kanadalainen maalivahti Dwight Watson oli Jokerien kokoonpanossa seitsemässä ottelussa. Joukkueen tärkeimpänä pelaajana jatkoi kuitenkin Timo Turunen, joka sijoittui SM-sarjan pistepörssissä viidenneksi. Jokerit oli runkosarjan viides ja ylemmän loppusarjan toinen. Lopullinen sijoitus oli neljäs kaksi pistettä kolmanneksi sijoittuneelle HIFK:lle hävinneenä.


title: Jokerien historia

text: Keväällä 1972 Jokerien toiminnan jatkuminen oli vaakalaudalla. Edellinen kausi oli ollut taloudellisesti raskas, ja Aimo Mäkisen kiinnostus seuraan alkoi hiipua. Maaliskuussa hänen oli tarkoitus ilmoittaa Jokerien toiminnan päättymisestä Kauppakorkeakoululla. Juhlasalin monisatapäinen juniorijoukko sai kuitenkin Mäkisen muuttamaan mieltään vielä puhujapöntössä, jolloin lopettamisilmoitus muuttuikin jatkamisilmoitukseksi. Mäkiselle ei oltu tavallisuudesta poiketen kirjoitettu puhetta valmiiksi, minkä vuoksi hän joutui improvisoimaan. Tämä osoittautui Jokerien pelastukseksi. Samana keväänä oli myös vahvasti vireillä kolmen helsinkiläisseuran – Jokerien, HJK:n ja Karhu-Kissojen – yhdistyminen. Jokerit jatkoi kuitenkin itsenäisesti.


title: Jokerien historia

text: Ensimmäisen Suomen mestaruutensa Jokerit voitti 1973, jolloin taustalla oli paljolti eri kaupunginosajoukkueissa tehty juniorityö. Joukkueeseen oli tehty myös kovia hankintoja, kuten Karhu-Kissoista palannut Lauri Mononen ja HJK:n Seppo Suoraniemi. Timo Sutinen muodosti Timo Turusen kanssa SM-sarjan pistepörssin kärkikaksikon. Jokerit oli saanut mestaruuskaudeksi myös maalivahtiosastolle huippuosaamista, kun Jorma Valtonen oli liittynyt joukkueeseen. Huippumaalivahdin torjunnat olivatkin tärkeässä roolissa mestaruuskaudella. Lauri Mononen sen sijaan oli lähes koko kauden ajan kolmosketjun laituri, sillä valmentaja Matti Lampainen ei nähnyt syytä rikkoa kahta vahvaa kentällistä. Mononen jättikin Jokerit kauden jälkeen.


title: Jokerien historia

text: Mestaruudesta huolimatta Jokerien menestys ei ollut pitkäkestoista, sillä joukkue sijoittui neljänneksi seuraavalla sarjakaudella 1973–1974. Timo Sutinen voitti kuitenkin pistepörssin. Valmennuksessa Matti Lampaisen oli korvannut tilapäisesti Koho-mailatehtaan johtaja Rauli Virtanen. Tämän vaatima pelityyli ei kuitenkaan saanut pelaajissa riittävästi kannatusta. Taitopelaajat eivät halunneet lähteä kanadalaistyylisen aggressiivisen kiekkoilun tielle, joten Lampainen palasi valmentajaksi jo sarjaneljänneksen jälkeen syksyllä 1973.


title: Jokerien historia

text: Kesällä 1974 Jokerit menetti tärkeän maalivahtinsa Jorma Valtosen, jota tuli paikkaamaan nuori lupaus Hannu Kamppuri. Päävalmentajaksi nimitettiin neuvostoliittolainen Boris Maiorov. SM-sarjan viimeisellä kaudella 1974–1975 Jokerit oli ensimmäisen neljänneksen jälkeen viimeisenä, mutta kevättä kohden tilanne parani. Lopulta joukkue menetti mahdollisuutensa pronssiin päätöskierroksen tappion myötä, joten loppusijoituksena oli toinen peräkkäinen neljäs tila. Timo Sutinen voitti jälleen pistepörssin.


title: Jokerien historia

text: Vuonna 1975 käynnistyi uusi SM-liiga, jossa Jokereilla alkoi jyrkkä alamäki. Seuran juniorit menestyivät omissa sarjoissaan erinomaisesti, mutta omat kasvatit eivät ehtineet kasvaa liigapelaajiksi syöksykierrettä katkaisemaan. Sijoitukset heikkenivät jatkuvasti: Jokerit sijoittui 1975–1976 kuudenneksi, 1976–1977 seitsemänneksi, ja 1977–1978 kymmenenneksi – eli sarjan viimeiseksi. Jokerit kuitenkin säilytti liigapaikkansa karsintojen kautta. Kaudella 1977–1978 joukkueessa pelasi ensimmäiset liigapelinsä Kanada-sarjan kasvatti Jari Kurri.


title: Jokerien historia

text: Vuonna 1979 Jokerit vältti liigakarsinnat kahdeksannella sijallaan, mutta kolmena seuraavana keväänä joukkue oli joka vuosi karsimassa liigapaikastaan. Tasoero I-divisioonan joukkueisiin oli kuitenkin joka kerta Jokerien eduksi. Heikko kilpailullinen asema johti siihen, että omat nuoret kasvatit kaupattiin nopeasti muihin seuroihin. Ensimmäinen naapuriseura HIFK:hon siirtynyt Jokeri-kasvatti oli Rainer Risku keväällä 1979. Saman tekivät pari vuotta myöhemmin kohun saattelemina Tony Arima ja Anssi Melametsä.Hannula 2012, s. 17.


title: Jokerien historia

text: Kauden 1978–1979 jälkeen maalivahti Hannu Kamppuri siirtyi Pohjois-Amerikkaan. Hänet korvasi Aimo Mäkisen KooVeestä löytämä Rauli Sohlman, joka oli 1980-luvulla joukkueen tärkeimpiä pelaajia. 1970- ja 80-lukujen vaihteessa seuraa koetteli suuri pelaajien vaihtuvuus. Myös valmennuspuolella oli liikehdintää, mutta kukaan ei onnistunut muovaamaan sekavasta aineksesta menestyvää joukkuetta. SM-liigakaudella 1979–1980 Jokerit sijoittui runkosarjassa yhdeksänneksi. Joukkueen pistepörssin kärjen muodostivat Henry Leppä (48 pistettä), Jari Kurri (40 pistettä) ja Ari Mikkola (35 pistettä). Kauden päätteeksi Kurri siirtyi NHL:ään.


title: Jokerien historia

text: Kaudella 1980–1981 Jokerit uusi edelliskauden yhdeksännen tilan. Kauden 1981–1982 sijoitus oli niin ikään yhdeksäs. Jokerien sisäisen pistepörssin voitti tuona kautena ensimmäistä kertaa ulkomaalainen pelaaja, kun yhdysvaltalainen Jon Fontas teki 43 pistettä (20 maalia ja 23 syöttöä) 36 ottelussa. Jokereissa pelasi myös kovuutta edustanut Charles Luksa, jolle kertyi 58 jäähyminuuttia 21 ottelussa.


title: Jokerien historia

text: Jokerien taustayhdistyksen talousvaikeudet johtivat siihen, että joukkueen nimi oltiin lähellä muuttaa HJK:ksi ennen kauden 1982–1983 alkua. Jokeriklubin Tuki ry lähestyi SM-liigaa 1. syyskuuta 1982 päivätyllä kirjeellä, jossa seura ilmoitti käyttävänsä itsestään tulevalla kaudella kirjainlyhennettä HJK. Yhdistyksen mukaan lyhenne oli peräisin nimestä Helsingin Jokeri-Klubi, minkä lisäksi kirjeessä pyydettiin merkitsemään liigaseuran emäseuraksi Helsingin Jääkiekkoklubi ry. Molempien yhdistysten puheenjohtajana toimi Tapani Korpela. Aimo Mäkinen suuttui suunnitelmista ja lähetti SM-liigalle tiukkasanaisen kirjeen, jossa ilmoitti nimenmuutoksen olevan sopimusrike, ja asiasta tulisi sopia SM-liigan sijaan Helsinki-Hockey 75:n kanssa. Niinpä ehdotus HJK-nimen käytöstä hylättiin yksimielisesti liigahallituksen kokouksessa 21. syyskuuta 1982. Liigakauteen valmistuva joukkue ehti kuitenkin pelata uudella logolla painetulla peliasulla yhdessä harjoitusottelussa – tosin vain avauserässä. Jokerien narrilogon yläpuolella ollut HJK-teksti herätti niin suuren kohun, että toiseen erään joukkue luisteli vanhassa peliasussaan.


title: Jokerien historia

text: Pelillisesti Jokerit tuli kaudelle 1982–1983 vahvempana kuin aikaisempina vuosina, vaikka joukkue oli jälleen asetettu karsijakandidaatiksi. Uusi valmentaja Reino Ruotsalainen teki onnistuneiden hankintojen myötä Jokereista talven sensaation. Uusista hankinnoista primus motor oli puolustaja Nikolai Makarov. Jokerit voitti runkosarjan viiden pisteen erolla HIFK:hon. Joukkue pääsi suoraan välieriin, joissa se kukisti Tapparan. Jopa vuosisadan finaaliksi kutsutuissa loppuotteluissa vastaan asettui paikallisvastustaja HIFK. Jokerit jäi lopulta hopealle voitoin 2–3, vaikka johti sarjaa – ja viimeistä peliäkin – jo 2–0. Kuitenkin pitkän tarpomisen jälkeen hopeakin tuntui voitetulta mitalilta. Kauden päätteeksi Jokerien hopeajoukkueesta palkittiin useampikin pelaaja. Rauli Sohlman valittiin liigan parhaaksi maalivahdiksi, Nikolai Makarov parhaaksi puolustajaksi ja Reino Ruotsalainen parhaaksi valmentajaksi. Jokerit teki kuitenkin mittavat taloudelliset tappiot johtuen bonuspalkkiojärjestelmästä, jossa maksettiin pisteistä, tehopisteistä ja erikseen runsasmaalisista vierasvoitoista. Myös laaja pelaajarinki kulutti varoja.


title: Jokerien historia

text: Jokerit palasi sarjan tyvipäähän jo kaudella 1983–1984, jolloin joukkue sijoittui seitsemänneksi. Kausi 1982–1983 oli ollut suuren pelaajaringin ja odottamattoman menestyksen vuoksi seuralle taloudellisesti vaikea, vaikkakin ainoa joukkueen jättänyt pelaaja oli Pekka Järvelä. Reino Ruotsalaisen valmennusansiot veivät hänet myös Suomen olympiamaajoukkueen rinkiin. Kari Kinnusen tilalle tullut uusi kakkosvalmentaja Jussi Masala joutui kovan urakan eteen, minkä lisäksi joukkueen iskukykyä vaimensivat lukuisat loukkaantumiset.


title: Jokerien historia

text: Kaudella 1984–1985 vaikeudet jatkuivat sijoituksen ollessa kahdeksas. Joukkue vältti liigakarsinnat vasta päätöskierroksen voitolla SaiPasta. 1980-luvun alussa Jokerien taloudellisen vastuun Tapani Korpelan johtamana ottanut Jokeri-klubin Tuki ry. kärsi yhä vaikeammista talousongelmista, minkä myötä seuran tilanne oli jatkuvasti lehtien palstoilla. Touko- ja elokuussa 1985 Uudenmaan lääninverovirasto haki Jokeriklubin Tukea konkurssiin, mutta Kalervo Kummolan toimenpiteet mahdollistivat Jokerien toiminnan jatkumisen. Uskottavuus oli kuitenkin kärsinyt ja pelaajamarkkinoilla Jokerit oli jatkuva häviäjä usean runkopelaajan jättäessä joukkueen.


title: Jokerien historia

text: Kaudella 1985–1986 Jokerit taisteli jälleen SaiPan kanssa liigapaikasta, sillä tällä kertaa liigan viimeinen putosi suoraan I-divisioonaan. Lopulta SaiPa jäi jumboksi, ja Jokerit joutui sarjan toiseksi viimeisenä liigakarsintaan. Karsintasarjan niukkana voittajana se kuitenkin säilytti jälleen paikkansa pääsarjassa, kun se voitti uusintaottelussa Turussa TuTon 4–1. Kauden 1986–1987 päätteeksi joukkue putosi sarjaporrasta alemmas, sillä joukkue jäi historiansa toisen – ja toistaiseksi viimeisen kerran – sarjan jumboksi. Sarjasysteemi oli sama kuin edellisellä kaudella, joten Jokerit joutui hakemaan uutta vauhtia I-divisioonasta.


title: Jokerien historia

text: Jokerien ensimmäistä kautta I-divisioonassa, 1987–1988, on pidetty sen historian urheilullisesti heikoimpana. Joukkue oli menettänyt putoamisen myötä lähes kaikki liigatasoiset pelaajat, eivätkä valmentajat Henry Leppä ja Kari Kinnunen saaneet iskostettua joukkueeseen voittamisen nälkää. SM-liigan laajentamisen myötä pääsarjaan nousi divisioonan kaksi parasta, mutta Jokerit oli vasta seitsemäs.


title: Jokerien historia

text: Tapani Korpelan johtama Jokeriklubin Tuki myi edustusjoukkueen uudelle taustaorganisaatiolle, Jokeri-Hockey Oy:lle, jossa työskentelivät muun muassa Kalervo Kummola, Martti Larva, Kimmo Leinonen ja Jyrki Otila. Mikäli Kummola apureineen ei olisi ottanut seuraa ohjaksiinsa, Jokerien taival olisi päättynyt, sillä johtokunta oli päättänyt lopettaa seuran toiminnan, jos uusia jatkajia ei olisi löydetty. Jokeri Hockey Oy oli suomalaisen joukkueurheilun ensimmäinen osakeyhtiö. Ennen tätä seuran takana oli kaksi yhdistystä: Aimo Mäkisen johtama Jokerit ry ja Tapani Korpelan vetämä Jokeriklubin Tuki ry, jotka eivät enää toimineet yhteisymmärryksessä. Jokerit onnistui kuitenkin saamaan osakseen positiivista julkisuutta, kun valmentaja Leo Äikäs puhui nuoren Teemu Selänteen jatkamaan vielä I-divisioonassa, vaikka hänelle tarjosivat sopimusta myös SM-liigan HIFK ja Ilves.


title: Jokerien historia

text: Uudeksi päävalmentajaksi kaudelle 1988–1989 hankittiin Kari Mäkinen. Joukkueessa pelasi Teemu Selänteen, Waltteri Immosen ja Markus Kettererin kaltaisia nuoria lupauksia, joiden lisäksi Tony Arima ja Anssi Melametsä palasivat HIFK:sta. Jokerit sijoittui toiseksi Kiekko-Poikien jälkeen, ja liigakarsinnoissa joukkue onnistui palaamaan SM-liigaan, kun se kaatoi Oulun Kärpät voitoin 3–2. Teemu Selänne oli karsintojen paras pistemies, viidessä ottelussa syntyivät tehot 7+3=10.


title: Jokerien historia

text: SM-liigakaudella 1989–1990 Jokerit jatkoi pitkälti samalla joukkueella. Kausi oli tahmea, ja Teemu Selänteen pelit loppuivat jo yhdennessätoista pelissä, kun tämän sääri- ja pohjeluu katkesivat ottelussa JyP HT:tä vastaan. Nuori joukkue ei ollut vielä kypsä menestymään liigassa varsinkaan ilman johtotähteään. Jokerit sijoittui kymmenenneksi ja vältti täpärästi liigakarsinnat.